
PIRMININKĖ (L. GRAUŽINIENĖ). Gerbiamieji kolegos, pradėsime lapkričio 3 dienos, ketvirtadienio, rytinį plenarinį posėdį. (Gongas) Registruojamės. 
Užsiregistravo 101 Seimo narys.

10.07 val.
Seniūnų sueigos patikslintos 2016 m. lapkričio 3 d. (ketvirtadienio) posėdžių darbotvarkės tikslinimas ir tvirtinimas

Pirmasis klausimas – darbotvarkės tvirtinimas. K. Miškinienė. Prašom.
K. MIŠKINIENĖ (LSDPF[footnoteRef:1]). Gerbiamoji Seimo Pirmininke, gerbiami kolegos. Šiandien Socialinių reikalų ir darbo komitetas, svarstydamas Valstybės politikų bazinio dydžio, taikomo 2017 metais, įstatymo projektą, padarė pertrauką. Todėl aš prašau išbraukti 2-1 klausimą ir įrašyti 2-2 klausimą dėl Gyvenamosios vietos deklaravimo įstatymo vieno straipsnio pakeitimo. Komitetas apsvarstė, išvada įregistruota ir mes galėtume pristatyti. [1:  Santrumpų reikšmės: DPF – Darbo partijos frakcija; LLRA-KŠSF – Lietuvos lenkų rinkimų akcijos-Krikščioniškų šeimų sąjungos frakcija; LSDPF – Lietuvos socialdemokratų partijos frakcija; LSF – Liberalų sąjūdžio frakcija; MSNG – Mišri Seimo narių grupė; TS‑LKDF – Tėvynės sąjungos-Lietuvos krikščionių demokratų frakcija; TTF – frakcija „Tvarka ir teisingumas“.] 

PIRMININKĖ. Gerai. Ačiū. Išvados dar šią minutę nėra įregistruotos. Jeigu turėsime, tada kalbėsime, bet šią minutę nėra. Jeigu nėra…
K. MIŠKINIENĖ (LSDPF). Prašau frakcijos vardu.
PIRMININKĖ. Nereikia prašyti. Turi būti sutvarkytos išvados. Jūs dėl ano padarėte pertrauką, mes jau naujoje darbotvarkėje sutvarkėme, jos nėra. Šiuo metu nėra įregistruotų išvadų. K. Daukšys.
K. DAUKŠYS (DPF). Ačiū, gerbiama Seimo Pirmininke. Prašau pakelti į viršų įstatymus 2-16a ir 2-16b – Moterų ir vyrų lygių galimybių įstatymą ir Lygių galimybių įstatymo pakeitimo įstatymą.
PIRMININKĖ. Į kur, į rytinę darbotvarkę?
K. DAUKŠYS (DPF). Jeigu galima, į rytinę darbotvarkę.
PIRMININKĖ. Pateikimas. Prieš pietus tinka? Ar galime bendru sutarimu pritarti? Pritarta. A. Kubilius. Prašom.
A. KUBILIUS (TS-LKDF). Aš irgi techninį pasiūlymą. Gerbiamoji Pirmininke, čia turbūt 1-26, t. y. Nr. XIIP-4665, yra numatytas svarstymas ir priėmimas apie 12.30 val., o tai yra klausimas dėl Juodkalnijos prisijungimo prie NATO organizacijos. Jeigu aš gerai suprantu, tai yra tarptautinės sutarties ratifikavimas ir būtų gerai jį perkelti arčiau posėdžio pradžios, kad užtektų balsų tokiam svarbiam sprendimui. 
PIRMININKĖ. Gerai. Ar galime pritarti, kad mes jį pirmu klausimu iš karto apsvarstytume? Pritariame bendru sutarimu. Ačiū. Daugiau pasiūlymų nėra. Dėl visos darbotvarkės galime pritarti bendru sutarimu? Pritarta bendru sutarimu. Ačiū. (Balsai salėje) Nėra užregistruotas. Nėra, šią minutę nėra užregistruota, pirmininke! Darbotvarkė yra tvirtinama. Tai 8 dieną, antradienį. Reikia paskubėti ir susitvarkyti iki plenarinių posėdžių salėje priimamų sprendimų. Darbotvarkei yra pritarta. Tas klausimas keliamas į antradienį.

10.10 val. 
Įstatymo „Dėl Šiaurės Atlanto sutarties protokolo dėl Juodkalnijos prisijungimo ratifikavimo“ projektas Nr. XIIP-4665(2) (svarstymas ir priėmimas)

Taigi pirmasis klausimas yra, kaip ir bendrai sutarėme, – įstatymo „Dėl Šiaurės Atlanto sutarties protokolo dėl Juodkalnijos prisijungimo ratifikavimo“ projektas Nr. XIIP-4665. Svarstymo stadija. Kviečiu Užsienio reikalų komiteto pranešėją A. Lydeką. Prašom.
A. LYDEKA (LSF). Gerbiamoji Pirmininke, gerbiami kolegos Seimo nariai, Užsienio reikalų komitetas, kaip pagrindinis komitetas, apsvarstė šį įstatymo projektą, strategiškai labai svarbų, dėl Juodkalnijos kaip valstybės galimybės prisijungti prie NATO tarptautinės organizacijos. Komitetas bendru sutarimu pritarė. Kviečiu visus vieningai pritarti šiam įstatymo projektui. 
PIRMININKĖ. Norinčių dalyvauti diskusijoje nėra. Ar po svarstymo galime pritarti bendru sutarimu? Pritarta bendru sutarimu. 
Priėmimas. Ypatingai skubai galime pritarti bendru sutarimu? Pritarta bendru sutarimu. Yra tik vienas straipsnis. Norinčių kalbėti, tuoj pažiūrėsime, turbūt nėra. J. Olekas nori kalbėti už? Prašom.
J. OLEKAS (LSDPF). Ačiū, gerbiamoji Pirmininke. Gerbiamieji kolegos, tikrai raginu pritarti šiam sutarties dėl Juodkalnijos ratifikavimo įstatymui. Juodkalnija yra labai svarbus NATO valios parodymas, kad atvirų durų politika yra veiksminga ir kad valstybės, kurios atitinka reikalavimus ir pareiškia norą, gali tapti šio Aljanso, užtikrinančio saugumą pasaulyje, dalimi. Todėl kviečiu visus pritarti pateiktam įstatymo projektui.
PIRMININKĖ. Gerai. Ačiū. Balsuojame. Kas pritariate ratifikavimui, balsuojate už, kas turite kitą nuomonę, balsuojate prieš arba susilaikote.

Šio įstatymo priėmimas

Balsavo 100 Seimo narių: už – 98, prieš nėra, susilaikė 2. Žinau, kad dvi kortelės neveikia, jos yra laikinos paimtos, tai yra D. Ulicko ir B. Paužos. Gerbiamas Pauža, dėl protokolo, jūs už? Gerbiamas Broniau! Negirdi. Gerbiamas Broniau, jūsų balsas už? Ar jūsų balsas už buvo? Už. Dėl protokolo: B. Paužos balsas yra už. Kol sistemoje bus užfiksuotos laikinosios kortelės.
Taigi įstatymas (projektas Nr. XIIP-4665(2) yra priimtas. (Gongas)

10.13 val.
Seimo nutarimo „Dėl Lietuvos Respublikos Seimo 2016 m. rugsėjo 14 d. nutarimo Nr. XII-2602 „Dėl Lietuvos Respublikos Seimo IX (rudens) sesijos darbų programos“ pakeitimo“ projektas Nr. XIIP-4834 (pateikimas, svarstymas ir priėmimas)

Grįžtame į darbotvarkės pradžią. Pirmasis klausimas – Seimo nutarimo „Dėl Lietuvos Respublikos Seimo 2016 m. rugsėjo 14 d. nutarimo Nr. XII-2602 „Dėl Lietuvos Respublikos Seimo IX (rudens) sesijos darbų programos“ pakeitimo“ projektas Nr. XIIP-4834. Pateikimas, svarstymas ir priėmimas. Kviečiu pranešėją A. Paulauską. 
A. PAULAUSKAS (DPF). Gerbiama Pirmininke, kolegos, teikiu nutarimo projektą papildyti IX (rudens) sesijos darbų programą, įtraukiant du įstatymo projektus, kurie keičia Vidaus tarnybos statuto 3 straipsnį, taip pat 37 ir 47 straipsnius. Šis keitimas nulemtas labai akivaizdaus poreikio sureguliuoti darbo laiko apskaitą statutinėse organizacijose, taip pat užtikrinti socialines garantijas, kurios šiandien skiriasi asmenų, išėjusių iš statutinės tarnybos, ir tarnaujančių. 
Projektus inicijavo Vidaus reikalų ministerija, todėl prašyčiau pritarti ir papildyti sesijos darbų programą. 
PIRMININKĖ. Ačiū. Ar galime po pateikimo pritarti bendru sutarimu? Pritarta bendru sutarimu. Ar po svarstymo galime pritarti bendru sutarimu? (Balsai salėje) Priėmimas. Balsuojame. Kas pritariate, kad darbų programa būtų papildyta, balsuojate už, kas turite kitą nuomonę, balsuojate prieš arba susilaikote. 

Šio nutarimo priėmimas

Balsavo 98 Seimo nariai: už – 97, prieš nėra, susilaikė 1. Seimo nutarimas (projektas Nr. XIIP-4834) priimtas. (Gongas) 

10.17 val.
Vidaus tarnybos statuto pakeitimo įstatymo Nr. XII-1855 3 straipsnio pakeitimo įstatymo projektas Nr. XIIP-4814, Vidaus tarnybos statuto 37 ir 47 straipsnių pakeitimo įstatymo projektas Nr. XIIP-4815 (pateikimas)

Vidaus tarnybos statuto pakeitimo įstatymo Nr. XII-1855 3 straipsnio pakeitimo įstatymo projektas Nr. XIIP-4814. Pateikimas. Kviečiu A. Paulauską. Galbūt iš karto galima ir lydimąjį projektą Nr. XIIP-4815? Ar galite iš karto, ar atskirai norite?
A. PAULAUSKAS (DPF). Ne, gerai, aš tiek vieną, tiek kitą pristatysiu.
PIRMININKĖ. Labai ačiū.
A. PAULAUSKAS (DPF). Kaip ir minėjau, siūlau keisti Vidaus tvarkos statuto 3 straipsnį. Tai nulemta to, kad nuo 2015 m. gruodžio 31 d. visi vidaus tarnybos sistemos pareigūnai buvo draudžiami tik pensijų ir nedarbo socialiniu draudimu, o ligos ir motinystės socialiniu draudimu jie draudžiami nebuvo. Tarnaujantiems pareigūnams ligos ir motinystės pašalpas mokėjo vidaus reikalų statutinės įstaigos, o išėjusiems iš tarnybos už tarnybos laikotarpį „Sodra“ mokėjo tik minimalias ligos ir motinystės pašalpas, neatsižvelgdama į jų faktinį tarnybos metu gautą darbo užmokestį. 
Priimtas Vidaus tarnybos statutas nuo 2016 m. sausio 1 d. nustatė, kad visi pareigūnai draudžiami ligos ir motinystės socialiniu draudimu, o pereinamuoju laikotarpiu vidaus reikalų statutinės įstaigos pareigūnams mokamas skirtumas tarp mokėtinos ligos ir motinystės pašalpos ir apskaičiuotos jų iki 2016 m. sausio 1 d. buvusį darbo užmokestį… ir „Sodros“ mokėtos pašalpos. 
Šiuo metu projektu siekiama nustatyti, kad analogiškas skirtumas būtų mokamas ir iš tarnybos išėjusiems pareigūnams, kol jie sukaups reikiamą socialinio draudimo stažą. Šiuo metu projektas ypač aktualus pareigūnams, gaunantiems motinystės ir tėvystės pašalpas, nes šios pašalpos skaičiuojamos už laikotarpį, kai jie buvo pareigūnai.
Dėl 37 ir 47 straipsnių pakeitimo. Jūs visi gerai žinote, kad nuo liepos 1 dienos įsigaliojo Vidaus tarnybos statuto 37 straipsnio redakcija, kuri nustatė tam tikrus apribojimus. Pamainomis dirbantiems pareigūnams yra nustatytas 40 valandų per savaitę darbo limitas vietoj buvusių 48. Taip pat sumažintas maksimalus viršvalandžių skaičius per savaitę – vietoj 8 valandų per dieną sumažintas iki 8 valandų per savaitę. Ir per metus viršvalandžių skaičius sumažintas nuo 250 iki 180. Taip pat sumažinta maksimali pamainos trukmė iki 24 valandų, kai buvo 26. Iškilo problemų taikant šitą viršvalandžių skaičiavimo tvarką ir derinant ją su biudžetiniais asignavimais. Galiu pateikti pavyzdį iš vadovybės apsaugos sistemos darbo praktikos – maksimalų pamainos ir savaitės darbo laiką yra sudėtinga užtikrinti, kai neplanuotai užsitęsia saugomų asmenų kelionės po Lietuvą arba saugomam asmeniui ilgesniam laikui išvykus į užsienį, nes dėl nepakankamo finansavimo ir žmogiškųjų išteklių Vadovybės apsaugos departamentas negali siųsti kelių pamainų į užsienį, kad jos galėtų keistis tarpusavyje. Taip pat planuodamos darbo grafikus su panašiais sunkumais susiduria ir kitos vidaus reikalų įstaigos, nes siekiant nustatyti reikalavimus, kurie yra šiuo metu statute, trūksta pareigūnų. 
Todėl siūlome projekte padidinti maksimalų leistiną viršvalandžių skaičių per savaitę ir per metus, nustatyti lankstesnį darbo laiko reguliavimą pareigūnams, nustatyti motyvuojančią priemoką Vadovybės apsaugos departamento pareigūnams, kurių darbas tiesiogiai susijęs su saugomų fizinių asmenų apsauga. Taip pat nustatyti priemoką už įprastą darbo krūvį viršijančią veiklą, kai yra padidėjęs darbų mastas, atliekant pareigybės aprašyme nustatytas funkcijas, neviršijant nustatytos darbo laiko trukmės. Tai aktualu, kai, trūkstant pareigūnų, didėja darbo mastas ir reikia motyvuoti pareigūnus, kuriems dėl to padidėja darbo krūvis. Pavyzdžiui, Bendrojo pagalbos centro operatoriams ir kitiems. 
Šitie projektai yra teikiami Vidaus reikalų ministerijos iniciatyva. Manau, jie būtini. Prašau jiems pritarti ir priimti skubos tvarka. Ačiū.
PIRMININKĖ. Gerai. Ačiū, pirmininke. Dar S. Jovaiša nori jūsų paklausti. 
S. JOVAIŠA (TS-LKDF). Dėkoju, Pirmininke. Gerbiamas pranešėjau, kiek teko girdėti, čia profsąjungos nelabai patenkintos. Kur yra tie nesutarimai tarp ministerijos pateikto varianto ir profsąjungų reikalavimo? Gal ten būtų galima ką nors komitetams taisyti, ar ten nėra labai didelio pagrindo į juos atsižvelgti? Ačiū. 
A. PAULAUSKAS (DPF). Ačiū. Aš žinau, kad yra profsąjungų raštas, kuriame jos prašo nesvarstyti šito įstatymo projekto. Dėl 1–3 straipsnių pakeitimo apskritai nesuprantu. Čia profsąjungos turėtų tik pritarti ir palaikyti šitą projektą. 
Dėl darbo laiko. Mūsų projekte visur yra pabrėžiama – jeigu pareigūnas sutinka. Jeigu mes norime, kad būtų padidintas atlyginimas iki 600 ir dar daugiau, kaip yra nustatyta ir kaip buvo sakoma priimant statutą, reikia šitų pakeitimų, nes galime prirašyti daug gerų nuostatų, bet tam įgyvendinti reikia skirti papildomus asignavimus, kurie 2017 metų biudžete nėra numatyti. Be to, šiandien daugelis pareigūnų patys prašo ir sutinka dirbti daugiau viršvalandžių. Bet dar kartą atkreipiu dėmesį, kad projekte nurodoma, kad tie viršvalandžiai bus dirbami tik tuomet, jeigu pareigūnas sutiks, todėl jokios prievartos čia nebuvo ir nebus. Ačiū. 
PIRMININKĖ. Gerai. Ačiū. Ar galime po pateikimo pritarti bendru sutarimu? Ar balsuojame? 
Balsuojame. Kas pritariate po pateikimo, balsuojate už, kas turite kitą nuomonę, balsuojate prieš arba susilaikote.
Balsavo 91 Seimo narys: už – 91, prieš nėra, susilaikiusių nėra. Po pateikimo pritarta. 
Siūlau ypatingą skubą. Ar galite pritarti ypatingai skubai? (Balsai salėje) Tris valandas – sutarta su komitetais, kad patikslinsite pagal departamento išvadas. 
J. RAZMA (TS-LKDF). Bus numatyta, kad komitetai susirenka ir apsvarsto.
PIRMININKĖ. Tris valandas. Taip, taip. Komitetai pritarė, kad per tris valandas sutvarkys, kas ten yra, taip? Klausiu J. Sabatausko. Taip? Ar galime pritarti ypatingai skubai? Pritarta bendru sutarimu. 
Taigi yra trys valandos ir yra… Tada siūlome palikti tiktai vieną komitetą – Teisės ir teisėtvarkos komitetą. Visi sutinkate? Ačiū. Komiteto pirmininkas čia yra, girdi. Su juo šitas klausimas yra derintas. Trijų valandų pertrauka dėl dviejų projektų – Nr. XIIP-4814 ir Nr. XIIP-4815. Ypatinga skuba. Trijų valandų pertrauka, kad komitetas galėtų atsižvelgti į pastabas. 
Dabar noriu pasitarti. Yra tam tikrų mūsų darbo sistemos trukdžių ir kai kurie Seimo nariai negali balsuoti. Vienas dalykas.
Kitas dalykas. Pirminė registracija jau įvyko su mūsų ir su naujų Seimo narių pavardėmis, todėl aš prašau pusės valandos pertraukos, kad galėtų suspėti sutvarkyti sistemą. Taigi skelbiu pusės valandos pertrauką. Mūsų registracijos ataskaita išėjo jau su naujų Seimo narių pavardėmis, todėl turime sugrįžti ir sutvarkyti. (Balsai salėje) Pusės valandos pertrauka. Susirenkame 11 valandą. 

Pertrauka

PIRMININKĖ. Gerai. Grįžtame į darbo vietas. Tęsiame darbą. Sistemos sutvarkytos. Pasitikslinome. Seimo narių kortelės, kurios neveikė, veikia. 
Kviečiu visus sugrįžti į darbo vietas ir prašysiu dabar užsiregistruoti, kad mes matytume, ar tikrai visi esate fiksuojami ir jūsų valia yra užfiksuota dokumentuose. (Šurmulys salėje) 
Užsiregistravo 64 Seimo nariai. Matome, kad tiems, kuriems buvo kliūčių, dabar viskas gerai. Galėtume dirbti, bet žmonių šiek tiek trūksta. Paprašysiu frakcijų vadovų… Neveikia kortelė? (Balsai salėje) V. Kravčionok. (Balsai salėje) Tuoj pasitikrinsime. Gerai, ačiū. Dar paprašysiu frakcijų vadovų sukviesti Seimo narius. 
Aš paprašysiu visų Seimo narių ištraukti korteles ir vėl įdėti, tada tikrai sistema dar kartą užfiksuos visus iš karto. Ištraukiame ir iš naujo įdedame, užfiksuojame. Ir dar kartą registruojamės, dar kartą pasitikriname. (Balsai salėje) Gerai, dar palaukite. (Balsai salėje) Palaukite, dar nepaleidome. Ar jau galime pasitikrinti? (Balsai salėje) Dar kartą ištraukiame visi ir dar kartą bandome įdėti. (Balsai salėje) Dabar jau, sako, užfiksuos, palaukti reikia. (Balsai salėje) Įdėkite dabar visi korteles, turi programa visas iš naujo nuskaityti. (Balsai salėje) 
Gerai, bandome registruotis, matysime, kurioje vietoje nesuveikė sistema. Bandome dar kartą registruotis. Patikrinsime dar kartą. (Balsai salėje) Mane informuoja, kad reikia trijų minučių, kad sistema nuskaitytų iš naujo. (Balsai salėje) Ne, tegul būna kortelės dabar įdėtos. Reikia turėti kantrybės. (Balsai salėje) Namo nereikia eiti, dar yra balsavimas pakeliant ranką. Gerbiamasis Linai, tokiais atvejais dar yra balsavimas pakeliant ranką. (Balsai salėje) Laukiame, laukiame, fiksuoja. Matome, kad kortelių nuskaitymo procesas prasidėjo iš naujo. (Balsai salėje) Mano irgi dar neveikia. Ir mano neveikia. Kodėl neveikia, dar nenuskaitė? (Balsai salėje) Matote, kokie galingi, dar neprisiekę, o jau galingi. (Juokas salėje) 
Ar jau galime pradėti dirbti? Gerai, dar kartą tikriname registraciją. Atkreipkite dėmesį, ar jūsų kortelė veikia. Jeigu ne, iš karto pakelkite ranką. Yra visi specialistai, pažiūrės. (Balsai salėje) Matau, A. Dumbravos kortelė neveikia. Tuoj prieisime prie visų. (Balsai salėje) Kortelės dar neveikia. Jau veikia. (Balsai salėje) Kieno nesuveikė kortelė? Dar visi pasitikrinkite. (Šurmulys salėje) Dabar jau gerai? Dar kartą registruojamės. Įdėkite ir laukite, reikia trijų minučių, kol nuskaito. (Balsai salėje) Netraukite dabar kortelių. (Balsai salėje) Netraukite, ne. Matote, tik atėjo pasiimti pažymėjimų, o jau net salę veikia naujų Seimo narių biolaukas – nebeveikia sistema. 
83. Ar turi kas nors problemų? Mariau, čia, priekyje. Ateikite. Gerai, kol kiekvienas išsiaiškinsime, pradedame dirbti. 

11.09 val. 
Darbo kodekso patvirtinimo, įsigaliojimo ir įgyvendinimo įstatymo Nr. XII-2603 1 straipsniu patvirtinto Lietuvos Respublikos darbo kodekso 6, 56, 57, 66, 112, 115, 120, 128, 138, 149, 217 straipsnių pakeitimo ir VI skyriaus 4 skirsnio pripažinimo netekusiu galios įstatymo projektas Nr. XIIP-4726(2) (priėmimo tęsinys)

Dabar Darbo kodekso patvirtinimo, įsigaliojimo ir įgyvendinimo įstatymo Nr. XII-2603 1 straipsniu patvirtinto Lietuvos Respublikos darbo kodekso 6, 56, 57, 66, 112, 115, 120, 128, 138, 149, 217 straipsnių pakeitimo ir VI skyriaus 4 skirsnio pripažinimo netekusiu galios įstatymo projektas. Liko tik balsavimas. 
Balsuojame. Kas pritariate, kad pataisymai būtų atlikti, balsuojate už, kas turite kitą nuomonę, balsuojate prieš arba susilaikote. 

Šio įstatymo priėmimas

Balsavo 88 Seimo nariai: už – 83, prieš – 1, susilaikė 4. Įstatymas (projektas Nr. XIIP-4726) yra priimtas. (Gongas) 

11.10 val.
Vaiko teisių apsaugos pagrindų įstatymo Nr. I-1234 50 straipsnio pakeitimo įstatymo projektas Nr. XIIP-4208(2) (priėmimas)

Dabar kitų projektų priėmimas. Vaiko teisių apsaugos pagrindų įstatymo Nr. I-1234 50 straipsnio pakeitimo įstatymo projektas Nr. XIIP-4208. Priėmimas. Priėmimas pastraipsniui. Du straipsniai. 1 ir 2 straipsniai. Jokių pasiūlymų ir pastabų nėra. Ar galime pastraipsniui priimti bendru sutarimu? Priimta bendru sutarimu. 
Norinčių kalbėti nėra. Balsuojame. Kas pritariate, balsuojate už, kas turite kitą nuomonę, balsuojate prieš arba susilaikote. 

Šio įstatymo priėmimas

Balsavo 90 Seimo narių: už – 90, prieš nėra, susilaikiusių nėra. Įstatymas (projektas Nr. XIIP-4208) priimtas. (Gongas) 

11.11 val.
Sutelktinio finansavimo įstatymo projektas Nr. XIIP-4633(2) (priėmimo tęsinys)

Sutelktinio finansavimo įstatymo projektas Nr. XIIP-4633. Priėmimo stadija. Čia buvo priimta pastraipsniui, bet Teisės departamentas dar buvo parašęs pastabą. Komitetas siūlė pataisyti, ir vis tiek reikia grįžti, nes nebetinka įsigaliojimo data. Ar galime iš naujo grįžti į priėmimo procedūrą pastraipsniui? Pritarta bendru sutarimu. Iš naujo einame procedūrą pastraipsniui. 
1 straipsnis. Pastabų nėra. Galime priimti? Priimta. 
2 straipsnis. Yra Seimo kanceliarijos Teisės departamento pastaba. Tik tas vietas, kurias taisėme? Sako, kad vis tiek geriau pastraipsniui. Gerbiamas A. Nesteckis. Gal prašom. Jūs – išvadų rengėjas, tai aiškiau pasakysite. Dėl 2 straipsnio keitėsi kas nors ar ne? 
A. NESTECKIS (LSDPF). Taip. Dėl 2 straipsnio gauta Teisės departamento pastabų, kurioms komitetas nepritarė. Argumentai, atsižvelgiant į tai, kad finansų rinkos nuolat vystosi, atsiranda naujų finansavimo formų, galutinio sąrašo pateikti nėra įmanoma. Susiaurinus sąvoką, atsirastų galimybė piktnaudžiauti ir apeiti įstatymo nuostatas. 
PIRMININKĖ. Ačiū. Ar galime bendru sutarimu pritarti komiteto nuomonei nepritarti? 
A. NESTECKIS (LSDPF). Galime.
PIRMININKĖ. Negirdžiu. (Balsai salėje: „Galima!“) Galime. Ačiū. 2 straipsnį galime priimti bendru sutarimu? Priimtas bendru sutarimu. 
3 straipsnis. Keitėsi? 
A. NESTECKIS (LSDPF). 3 straipsnis. Taip pat yra gauta Seimo kanceliarijos Teisės departamento pastabų, kurioms komitetas nepritarė. Nepritarimo išvada yra tokia pati, kaip ir dėl 2 straipsnio, atsižvelgiant į tai, kad rinkos nuolat vystosi, galutinio finansavimo sandorių formų rūšių sąrašo nustatyti neįmanoma, susiaurinus sąvoką, atsirastų galimybė piktnaudžiauti ir apeiti įstatymo nuostatas. 
PIRMININKĖ. Ar galime pritarti komiteto nuomonei nepritarti Teisės departamentui? Pritarta bendru sutarimu. 3 straipsnį galime priimti bendru sutarimu? 
A. NESTECKIS (LSDPF). Galime. 
PIRMININKĖ. Priimta bendru sutarimu. 
4, 5 straipsniai. Pastabų nėra. Galime priimti bendru sutarimu? Priimti. 
6 straipsnis. Prašom. 
A. NESTECKIS (LSDPF). Dėl 6 straipsnio yra gauta Seimo kanceliarijos Teisės departamento pastabų, kurioms komitetas pritarė. 
PIRMININKĖ. Ar galime pritarti komiteto pritarimui? Pritarta bendru sutarimu. Ar galime 6 straipsnį priimti su komiteto redakcija? 
A. NESTECKIS (LSDPF). Galime. 
PIRMININKĖ. 6 straipsnis priimtas. 
7 straipsnis, 8 straipsnis. Pastabų nėra. Galime priimti? Priimta pastraipsniui. 
9 straipsnis. 
A. NESTECKIS (LSDPF). Dėl 9 straipsnio taip pat buvo gauta Seimo kanceliarijos Teisės departamento pastabų, kurioms komitetas pritarė. 
PIRMININKĖ. Ar galime pritarti bendru sutarimu komiteto nuomonei? Pritarta bendru sutarimu. Ar galime priimti 9 straipsnį? 
A. NESTECKIS (LSDPF). Galime. 
PIRMININKĖ. Priimta bendru sutarimu. 
10, 11, 12, 13, 14, 15, 16, 17, 18, 19, 20, 21, 22, 23, 24, 25, 26, 27 straipsniai. Pastabų ir pasiūlymų nėra. Juos galime priimti bendru sutarimu? Priimta bendru sutarimu. 
28 straipsnis. Prašom. 
A. NESTECKIS (LSDPF). 28 straipsnis. Kadangi įstatymo projekte įstatymo įsigaliojimas buvo nuo lapkričio 1 dienos, Teisės departamento pasiūlymas buvo įsigaliojimą nukelti į gruodžio 1 dieną, nes mes nespėjome priimti įstatymo projekto. Komitetas pritarė Teisės departamento pastaboms. 
PIRMININKĖ. Ar galime pritarti dėl datos pakeitimo į lapkričio 30 dieną? Pritarta bendru sutarimu. Ar galime priimti 28 straipsnį bendru sutarimu? 
A. NESTECKIS (LSDPF). Aš atsiprašau. Minutėlę. 
PIRMININKĖ. Prašom. 
A. NESTECKIS (LSDPF). Taip pat dėl 28 straipsnio buvo ir 2 punktas: kad priežiūros institucija iki 2016 m. spalio 30 d. priima įgyvendinamuosius teisės aktus, pagal Teisės departamentą turėtų būti pastaba: iki lapkričio 30 dienos priežiūros institucija priima įgyvendinamuosius teisės aktus. 
PIRMININKĖ. Ačiū. Dar kartą atsiklausiu Seimo. Vieną datą keičiame iš lapkričio 1 dienos į gruodžio 1 dieną ir kitą datą – iš spalio 30 dienos į lapkričio 30 dieną. Galime bendru sutarimu pritarti? 
A. NESTECKIS (LSDPF). Galime. 
PIRMININKĖ. Pritarta bendru sutarimu. 28 straipsnį galime priimti bendru sutarimu? 
A. NESTECKIS (LSDPF). Galime. 
PIRMININKĖ. Priimta bendru sutarimu. Ačiū pranešėjui. Norinčių kalbėti nėra. Balsuojame. 

Šio įstatymo priėmimas

Balsavo 90 Seimo narių: už – 88, prieš nėra, susilaikė 2. Įstatymas (projektas Nr. XIIP-4633) priimtas. (Gongas) 

11.17 val.
Finansų įstaigų įstatymo Nr. IX-1068 2 ir 3 straipsnių pakeitimo įstatymo projektas Nr. XIIP-4634(2) (priėmimas)

Finansų įstaigų įstatymo Nr. IX-1068 2 ir 3 straipsnių pakeitimo įstatymo projektas Nr. XIIP-4634. Priėmimo stadija. Pastraipsniui. 1, 2 straipsniai. Pastabų nėra. Galime priimti bendru sutarimu? Priimta bendru sutarimu. 
3 straipsnis. Yra keičiama įsigaliojimo data – iš lapkričio 1 dienos į gruodžio 1 dieną. Mes jau pagrindiniu įstatymu priėmėme. Galime pritarti? Pritarta bendru sutarimu. 3 straipsnį galime priimti bendru sutarimu? Priimtas bendru sutarimu. 
Dėl viso norinčių kalbėti nėra. Balsuojame. 

Šio įstatymo priėmimas

Balsavo 86 Seimo nariai: už – 84, prieš nėra, susilaikė 2. Įstatymas (projektas Nr. XIIP-4634) priimtas. (Gongas) 

11.19 val.
Lietuvos banko įstatymo Nr. I-678 42 straipsnio ir 1 priedo pakeitimo įstatymo projektas Nr. XIIP-4635(2) (priėmimas)

Lietuvos banko įstatymo Nr. I-678 42 straipsnio ir 1 priedo pakeitimo įstatymo projektas Nr. XIIP-4635. Priėmimo stadija. Teisės departamento pastabai dėl 3 straipsnio yra siūloma pritarti. 1, 2 straipsniai. Pastabų ir pasiūlymų nėra. Galime priimti pastraipsniui? Priimta. 
3 straipsnis. Galime pritarti komiteto nuomonei pakeisti datą į gruodžio 1 dieną? Pritarta bendru sutarimu. 3 straipsnį galime priimti bendru sutarimu? Priimtas bendru sutarimu. 
Dėl viso norinčių kalbėti nėra. Balsuojame. 

Šio įstatymo priėmimas

Balsavo 87 Seimo nariai. Už – 83, prieš nėra, susilaikė 4. Įstatymas (projektas Nr. XIIP-4635) yra priimtas. (Gongas)

11.20 val.
Pinigų plovimo ir teroristų finansavimo prevencijos įstatymo Nr. VIII-275 2 ir 4 straipsnių pakeitimo įstatymo projektas Nr. XIIP-4636(2) (priėmimas)

Pinigų plovimo ir teroristų finansavimo prevencijos įstatymo Nr. VIII-275 2 ir 4 straipsnių pakeitimo įstatymo projektas Nr. XIIP-4636(2). Priėmimo stadija. Pastraipsniui. 
Dėl 1, 2 straipsnių pastabų, pasiūlymų nėra. Galime priimti bendru sutarimu? Priimta. 
Dėl 3 straipsnio yra Teisės departamento pastaba. Komitetas pritarė. Data taip pat taisoma į gruodžio 1 d. Galime pritarti? Pritarta bendru sutarimu. 3 straipsnį galime priimti bendru sutarimu? Priimta bendru sutarimu. Norinčių kalbėti nėra. Balsuojame. 

Šio įstatymo priėmimas

Balsavo 88 Seimo nariai. Už – 88, prieš nėra, susilaikiusių nėra. Įstatymas (projektas Nr. XIIP-4636) priimtas. (Gongas) 

11.22 val.
Muitinės įstatymo Nr. IX-2183 pakeitimo įstatymo projektas Nr. XIIP-4708(2)ES (priėmimas)

Muitinės įstatymo Nr. IX-2183 pakeitimo įstatymo projektas Nr. XIIP-4708(2)ES. Priėmimo stadija. Pastraipsniui. Čia yra daugiau pastabų? Yra. Kviečiu pranešėją. Gerbiamasis A. Palionis. Prašom. 
Pastraipsniui. 1, 2, 3 straipsniai. Pastabų, pasiūlymų nėra. Galime priimti bendru sutarimu? Priimta bendru sutarimu. 
Dėl 4 straipsnio yra Teisės departamento pastaba. Prašom. Komiteto nuomonė.
A. PALIONIS (LSDPF). Ačiū, posėdžio pirmininke. Teisės departamentas siūlė 4 ir 7 straipsnius sujungti į vieną straipsnį. Komitetas nepritaria. Komiteto nuomone, sujungus abu straipsnius muitinės veiklą reglamentuojančių teisės aktų sąvoka pasidarytų per plati, apimtų ir Konstituciją, ir Viešojo administravimo įstatymą, ir visus kitus teisės aktus, kuriais muitinė, kaip valstybės institucija, vadovaujasi, tačiau kurių nėra įpareigota įgyvendinti. 
Komiteto nuomone, šių straipsnių sujungimas sukeltų painiavą, nes Muitinės įstatyme būtų daug bendrų nuorodų į muitinės veiklą reglamentuojančius teisės aktus. Komiteto pasiūlymas – palikti pirminį variantą. Nepritariame.
PIRMININKĖ. Ačiū. Ar galime pritarti komiteto nuomonei? Pritarta komiteto nuomonei. Galime priimti 4 straipsnį? Priimtas 4 straipsnis. 
Dėl 5, 6 straipsnių pastabų nėra. Galime priimti bendru sutarimu? Priimta. 
Dėl 7 straipsnio yra Teisės departamento pastaba. Prašom.
A. PALIONIS (LSDPF). Čia susijusi, ta pati. Jie ir siūlė 4 ir 7 straipsnius. 
PIRMININKĖ. Jau apsisprendėme, taip?
A. PALIONIS (LSDPF). Taip, 4 ir 7 straipsnius sujungti.
PIRMININKĖ. Ačiū. 7 straipsnį galime priimti? Bendru sutarimu priimta.
8, 9, 10, 11, 12, 13, 14, 15, 16, 17, 18, 19, 20, 21, 22, 23, 24, 25, 26, 27, 28, 29, 30, 31, 32, 33, 34, 35, 36, 37, 38, 39, 40, 41, 42, 43, 44, 45, 46, 47, 48, 49, 50, 51, 52, 53, 54, 55, 56, 57, 58, 59, 60, 61 straipsniai. Jokių pastabų, pasiūlymų nėra. Galime pastraipsniui priimti bendru sutarimu? Priimta bendru sutarimu. 
Norinčių kalbėti nėra. Balsuojame. 

Šio įstatymo priėmimas

Balsavo 77 Seimo nariai. Už – 76, prieš nėra, 1 susilaikė. Įstatymas (projektas Nr. XIIP-4708) priimtas. (Gongas) 

11.25 val.
Mokesčių administravimo įstatymo Nr. IX-2112 2, 5, 14, 68, 81, 87, 88, 93, 97, 98, 99, 100, 104, 105 straipsnių pakeitimo ir 161 straipsnio pripažinimo netekusiu galios įstatymo projektas Nr. XIIP-4709(2)ES (priėmimas)

Mokesčių administravimo įstatymo kai kurių straipsnių pakeitimo ir 161 straipsnio pripažinimo netekusiu galios įstatymo projektas Nr. XIIP-4709(2)ES. Priėmimas. Pastraipsniui. 
1, 2, 3, 4, 5, 6, 7, 8, 9, 10, 11, 12, 13, 14, 15, 16 straipsniai. Jokių pastabų, pasiūlymų nėra. Pastraipsniui galime priimti bendru sutarimu? Priimta. Norinčių kalbėti nėra. Balsuojame.

Šio įstatymo priėmimas

Balsavo 74 Seimo nariai. Už – 74, prieš nėra, susilaikiusių nėra. Įstatymas (projektas Nr. XIIP-4709) priimtas. (Gongas)
11.27 val.
Akcizų įstatymo Nr. IX-569 3, 9, 12, 14, 15, 20, 21, 33 ir 43 straipsnių pakeitimo įstatymo projektas Nr. XIIP-4710(2) (priėmimas)

Akcizų įstatymo kai kurių straipsnių ir 43 straipsnio pakeitimo įstatymo projektas Nr. XIIP-4710(2). Priėmimo stadija. Pastraipsniui. 
1, 2, 3, 4, 5, 6, 7, 8, 9, 10 straipsniai. Jokių pastabų, pasiūlymų nėra. Pastraipsniui galime priimti bendru sutarimu? Priimta. Norinčių kalbėti nėra. Balsuojame. 

Šio įstatymo priėmimas

Balsavo 76 Seimo nariai. Už – 76, prieš nėra, susilaikiusių nėra. Įstatymas (projektas Nr. XIIP-4710) priimtas. (Gongas) 

11.28 val.
Pridėtinės vertės mokesčio įstatymo Nr. IX-751 2, 123, 14, 15, 45, 53, 56, 71, 93, 94, 120 ir 121 straipsnių pakeitimo įstatymo projektas Nr. XIIP-4711(2) (priėmimas)

Pridėtinės vertės mokesčio įstatymo kai kurių straipsnių ir 121 straipsnio pakeitimo įstatymo projektas Nr. XIIP-4711(2). Pastraipsniui. 
1, 2, 3, 4, 5, 6, 7, 8, 9, 10, 11, 12, 13 straipsniai. Pastabų, pasiūlymų nėra. Galime pastraipsniui priimti bendru sutarimu? Priimta bendru sutarimu. 
Norinčių kalbėti nėra. Balsuojame. Gerbiamieji kolegos, esantys salėje, prašom balsuoti, nes reikia 71 Seimo nario balso. 

Šio įstatymo priėmimas

Balsavo 77 Seimo nariai. Už – 76, prieš nėra, susilaikė 1. Įstatymas (projektas Nr. XIIP-4711) priimtas. (Gongas) 

11.30 val.
Laisvųjų ekonominių zonų pagrindų įstatymo Nr. I-976 15 straipsnio pakeitimo įstatymo projektas Nr. XIIP-4498(2) (priėmimas)

Laisvųjų ekonominių zonų pagrindų įstatymo Nr. I-976 15 straipsnio pakeitimo įstatymo projektas Nr. XIIP-4498. Priėmimo stadija. Du straipsniai. Pastraipsniui.
1 ir 2 straipsniai. Jokių pastabų, pasiūlymų nėra. Galime pastraipsniui priimti bendru sutarimu? Priimta bendru sutarimu. Norinčių kalbėti nėra. Balsuojame. 

Šio įstatymo priėmimas

Balsavo 72 Seimo nariai: už – 71, prieš nėra, susilaikė 1. Įstatymas (projektas Nr. XIIP-4498) priimtas. (Gongas)

11.31 val.
Mokėjimų įstatymo Nr. VIII-1370 9 straipsnio pakeitimo įstatymo projektas Nr. XIIP-4640(2) (priėmimas)

Mokėjimų įstatymo Nr. VIII-1370 9 straipsnio pakeitimo įstatymo projektas Nr. XIIP-4640. Priėmimo stadija. Pastraipsniui.
1, 2 straipsniai. Pastabų, pasiūlymų nėra. Galime priimti bendru sutarimu? Priimta. Norinčių kalbėti nėra. Gerbiami kolegos Seimo nariai, suprantu, kad norisi dar pasikalbėti, bet labai prašau grįžti balsuoti, nes balsų skaičius prie ribos. Priėmimas. Balsuojame. Kas pritariate, kad būtų priimta, balsuojate už, kas turite kitą nuomonę, balsuojate kitaip.

Šio įstatymo priėmimas

Balsavo 86 Seimo nariai: už – 80, prieš nėra, susilaikė 6. Įstatymas (projektas Nr. XIIP-4640) priimtas. (Gongas)

11.32 val.
Prekybos, pramonės ir amatų rūmų įstatymo Nr. I-1093 5 straipsnio pakeitimo įstatymo projektas Nr. XIIP-4021(2) (priėmimo tęsinys)

Prekybos, pramonės ir amatų rūmų įstatymo Nr. I-1093 5 straipsnio pakeitimo įstatymo projektas Nr. XIIP-4021(2). Priėmimo stadija. Liko tik balsavimas. Balsuojame. Kas pritariate, kad būtų priimta, balsuojate už, kas turite kitą nuomonę, elgiatės kitaip. 

Šio įstatymo priėmimas

Balsavo 84 Seimo nariai: už – 83, prieš nėra, susilaikė 1. Įstatymas (projektas Nr. XIIP-4021(2) priimtas. (Gongas)

11.33 val.
Šilumos ūkio įstatymo Nr. IX-1565 29 straipsnio pakeitimo įstatymo projektas Nr. XIIP-1214(2) (priėmimo tęsinys)

Šilumos ūkio įstatymo Nr. IX-1565 29 straipsnio pakeitimo įstatymo projektas Nr. XIIP-1214(2). Priėmimas atidėtas, liko tik balsavimas. Balsuojame. Priėmimas. Balsuojame.

Šio įstatymo priėmimas

Balsavo 83 Seimo nariai: už – 82, prieš nėra, susilaikė 1. Įstatymas (projektas Nr. XIIP-1214(2) priimtas. (Gongas)

11.34 val.
Energijos vartojimo efektyvumo didinimo įstatymo projektas Nr. XIIP-4697(3)ES (priėmimas)

Energijos vartojimo efektyvumo didinimo įstatymo projektas Nr. XIIP-4697(3). Priėmimas pastraipsniui. 
1, 2, 3, 4, 5, 6, 7 straipsniai. Pastabų, pasiūlymų nėra. Galime priimti bendru sutarimu? Priimta bendru sutarimu. 
Dėl 8 straipsnio yra Teisės departamento pastaba, jai komitetas pritarė. Ar galime pritarti komiteto išvadai? Pritarta bendru sutarimu. 8 straipsnį galime priimti? Priimta bendru sutarimu. 
9, 10 straipsniai. Pastabų nėra. Galime priimti bendru sutarimu? Priimta.
11 straipsnis. Yra Teisės departamento pastaba. Jai yra pritarta. Ar galime pritarti komiteto nuomonei? Pritarta bendru sutarimu. 11 straipsnį galime priimti bendru sutarimu? (Balsai salėje) Ar kas nors girdite, ką mes veikiame? Galime? Galime. 
Gerbiamas mano kolega Puteiki, galima paprašyti kalbėti šiek tiek tyliau? Ačiū.
11 straipsnis priimtas. 12 straipsnis, 13 straipsnis. Pastabų, pasiūlymų nėra. Ar galime priimti bendru sutarimu? Priimta.
14 straipsnis. Yra Teisės departamento pastaba, jai pritarta. Ar galime pritarti komiteto nuomonei? Negirdžiu atsakymo. Galime. Pritarta. Galime 14 straipsnį priimti bendru sutarimu? Priimta bendru sutarimu.
15, 16, 17, 18, 19 straipsniai. Pastabų nėra. Galime priimti bendru sutarimu? Priimta. 
20 straipsnis. Yra Teisės departamento pastaba, jai komitetas pritarė. Galime pritarti komiteto nuomonei? Ačiū, Audrone. Pritarta komiteto nuomonei. 20 straipsnį galime priimti bendru sutarimu? Priimta bendru sutarimu. 
21 straipsnis. Pastabų nėra. Galime priimti bendru sutarimu? Priimta. 
Dėl 22 straipsnio yra Teisės departamento pastaba, jai komitetas pritarė. Galime pritarti komiteto nuomonei? Pritarta komiteto nuomonei. 22 straipsnį galime priimti su komiteto redakcija? Pritarta 22 straipsniui.
23 straipsnis. Pastabų nėra. Galime priimti bendru sutarimu? Priimta bendru sutarimu.
Norinčių kalbėti nėra. Balsuojame. 

Šio įstatymo priėmimas

Balsavo 77 Seimo nariai: už – 76, prieš nėra, susilaikė 1. Įstatymas (projektas Nr. XIIP-4697(3) priimtas. (Gongas)

11.38 val.
Energetikos įstatymo Nr. IX-884 2, 6, 34 straipsnių ir priedo pakeitimo įstatymo projektas Nr. XIIP-4698(3)ES (priėmimas)

Energetikos įstatymo Nr. IX-884 2, 6, 34 straipsnių ir priedo pakeitimo įstatymo projektas Nr. XIIP-4698(3). Priėmimo stadija. Pastraipsniui. 
1, 2, 3, 4, 5 straipsniai. Pastabų, pasiūlymų nėra. Galime pastraipsniui priimti bendru sutarimu? Priimta. Norinčių kalbėti nėra. Balsuojame. Kolegos, esantys salėje, prašau balsuoti, reikia balsų. 

Šio įstatymo priėmimas

Balsavo 84 Seimo nariai: už – 83, prieš nėra, susilaikė 1. Įstatymas (projektas Nr. XIIP-4698(3) priimtas. (Gongas)

11.39 val.
Elektros energetikos įstatymo Nr. VIII-1881 2, 7, 22, 31, 35, 39, 51, 59, 67, 69 straipsnių ir priedo pakeitimo įstatymo projektas Nr. XIIP-4699(3)ES (priėmimas)

Elektros energetikos įstatymo kai kurių straipsnių ir priedo pakeitimo įstatymo projektas Nr. XIIP-4699(3). Priėmimas pastraipsniui.
1, 2, 3, 4, 5, 6, 7, 8, 9, 10, 11 straipsniai. Pastabų, pasiūlymų nėra. Galime pastraipsniui priimti bendru sutarimu? Priimta bendru sutarimu. 
12 straipsnis. Yra Teisės departamento pastaba, jai komitetas pritarė. Galime pritarti komiteto nuomonei? Pritarta komiteto nuomonei. 12 straipsnį galime priimti bendru sutarimu? Priimta bendru sutarimu. 
Dėl viso norinčių kalbėti nėra. Balsuojame. 

Šio įstatymo priėmimas

Balsavo 82 Seimo nariai: už – 81, prieš nėra, susilaikė 1. Įstatymas (projektas Nr. XIIP-4699) priimtas. (Gongas) 

11.40 val.
Šilumos ūkio įstatymo Nr. IX-1565 2, 11, 12, 14 ir 16 straipsnių pakeitimo įstatymo projektas Nr. XIIP-4700(3)ES (priėmimas)

Šilumos ūkio įstatymo Nr. IX-1565 tam tikrų straipsnių pakeitimo įstatymo projektas Nr. XIIP-4700. 
Priėmimo stadija. Pastraipsniui. 1, 2, 3, 4, 5 straipsniai. Pastabų, pasiūlymų nėra. Galime priimti bendru sutarimu? Priimta bendru sutarimu. 6 straipsnis. Yra Teisės departamento pastaba. Jai komitetas pritarė. Ar galime pritarti komiteto nuomonei? Pritarta komiteto nuomonei. Gal galime 6 straipsnį priimti bendru sutarimu? Priimta bendru sutarimu. 
Dėl viso norinčių kalbėti nėra. Balsuojame. 

Šio įstatymo priėmimas

Balsavo 84 Seimo nariai: už – 83, prieš nėra, susilaikė 1. Įstatymas (projektas Nr. XIIP-4700) priimtas. (Gongas) 

11.42 val.
Gamtinių dujų įstatymo Nr. VIII-1973 57 straipsnio ir priedo pakeitimo įstatymo projektas Nr. XIIP-4701(3)ES (priėmimas)

Gamtinių dujų įstatymo Nr. VIII-1973 57 straipsnio ir priedo pakeitimo įstatymo projektas Nr. XIIP-4701. 
Priėmimo stadija. Pastraipsniui. 1, 2 straipsniai. Pastabų nėra. Galime priimti bendru sutarimu? Priimta. 3 straipsnis. Yra Teisės departamento pastaba. Jai komitetas pritaria. Galime pritarti komiteto nuomonei? Pritarta komiteto nuomonei. 3 straipsnį galime priimti bendru sutarimu? Priimta bendru sutarimu.
Dėl viso norinčių kalbėti nėra. Balsuojame.

Šio įstatymo priėmimas

Balsavo 82 Seimo nariai: už – 80, prieš nėra, susilaikė 2. Įstatymas (projektas Nr. XIIP-4701) priimtas. (Gongas) 

11.43 val. 
Vartotojų teisių apsaugos įstatymo Nr. I-657 22 straipsnio pakeitimo įstatymo projektas Nr. XIIP-4703(3)ES (priėmimas)

Vartotojų teisių apsaugos įstatymo Nr. I-657 22 straipsnio pakeitimo įstatymo projektas Nr. XIIP-4702. 
Priėmimo stadija. Du straipsniai. 1, 2 straipsniai. Pastabų, pasiūlymų nėra. Galime priimti bendru sutarimu? Pastraipsniui priimta bendru sutarimu. 
Norinčių kalbėti nėra. Balsuojame. 

Šio įstatymo priėmimas

Balsavo 83 Seimo nariai: už – 83, prieš nėra, susilaikiusių nėra. Įstatymas (projektas Nr. XIIP-4702) priimtas. (Gongas) 

11.44 val.
Autorių teisių ir gretutinių teisių įstatymo Nr. VIII-1185 2, 11, 15, 16, 17, 20, 201, 40, 53, 55, 58, 592, 75, 77, 86, 95, 96 straipsnių, V skyriaus ir 3 priedo pakeitimo įstatymo projektas Nr. XIIP-4649(2)ES (priėmimas)

Autorių teisių ir gretutinių teisių įstatymo daugelio straipsnių, V skyriaus ir 3 priedo pakeitimo įstatymo projektas Nr. XIIP-4649. 
Priėmimas pastraipsniui. 1 straipsnis. Yra Teisės departamento pastaba. Jai komitetas nepritarė. Ar galime pritarti komiteto nuomonei? Pritarta komiteto nuomonei. Yra dar viena pastaba. Jai taip pat nepritarė. Galime pritarti komiteto nuomonei? Pritarta. Dėl 26 punkto yra Teisės departamento pastaba. Jai komitetas pritaria. Galime pritarti komiteto nuomonei? Ačiū. 
1 straipsnį galime priimti su viena pataisa, kuriai komitetas pritarė, ir komiteto redakcija. Pritarta bendru sutarimu. 2, 3, 4, 5, 6, 7, 8, 9, 10, 11, 12, 13 straipsniai. 12 straipsnis. Pastabų, pasiūlymų nėra. Galime pritarti bendru sutarimu? Pritarta. Dėl 13 straipsnio… 65 straipsnio yra Teisės departamento pastaba. Jai komitetas pritarė. Galime pritarti komiteto nuomonei? Pritarta bendru sutarimu. Dėl 66, 67, 68, 69, 70, 71. Daugiau dėl šio straipsnio (tuoj pažiūrėsiu, dar patikrinsime) pastabų, pasiūlymų nėra. Ar galime mes priimti 13 straipsnį? Priimta bendru sutarimu. 14, 15, 16, 17, 18, 19, 20 straipsniai. Jokių pastabų, pasiūlymų nėra. Galime pritarti bendru sutarimu? Pritarta. 
Norinčių kalbėti nėra. Balsuojame.

Šio įstatymo priėmimas

Balsavo 83 Seimo nariai: už – 82, prieš nėra, susilaikė 1. Įstatymas (projektas Nr. XIIP-4649) priimtas. (Gongas) 

11.47 val.
Asmens duomenų teisinės apsaugos įstatymo Nr. I-1374 41 straipsnio pakeitimo įstatymo projektas Nr. XIIP-3957(2) (priėmimas)

Asmens duomenų teisinės apsaugos įstatymo Nr. I-1374 41 straipsnio pakeitimo įstatymo projektas Nr. XIIP-3957. 
Priėmimo stadija. Du straipsniai. 1, 2 straipsniai. Pastabų, pasiūlymų nėra. Galime priimti pastraipsniui? Priimta. 
Norinčių kalbėti nėra. Balsuojame.

Šio įstatymo priėmimas

Balsavo 84 Seimo nariai: už – 83, prieš nėra, susilaikė 1. Įstatymas (projektas Nr. XIIP-3957) priimtas. (Gongas) 

11.48 val.
Baudžiamojo proceso kodekso 37, 168 ir 214 straipsnių pakeitimo įstatymo projektas Nr. XIIP-3958(2) (priėmimas)

Baudžiamojo proceso kodekso 37, 168 ir 214 straipsnių pakeitimo įstatymo projektas Nr. XIIP-3958. 
Priėmimo stadija. Pastraipsniui. 1, 2, 3, 4 straipsniai. Pastabų, pasiūlymų nėra. Galime pritarti bendru sutarimu? Pastraipsniui pritarta. 
Balsuojame.

Šio įstatymo priėmimas

Balsavo 85 Seimo nariai: už – 84, prieš nėra, susilaikė 1. Įstatymas (projektas Nr. XIIP-3958) priimtas. (Gongas) 

11.50 val. 
Korupcijos prevencijos įstatymo Nr. IX-904 9 straipsnio pakeitimo įstatymo projektas Nr. XIIP-3959(2) (priėmimas)

Korupcijos prevencijos įstatymo Nr. IX-904 9 straipsnio pakeitimo įstatymo projektas Nr. XIIP-3959. 
Priėmimo stadija. 1, 2 straipsniai. Pastabų nėra. Galime priimti pastraipsniui? Priimta bendru sutarimu. Norinčių kalbėti nėra. Balsuojame.

Šio įstatymo priėmimas

Balsavo 86 Seimo nariai: už – 86, prieš nėra, susilaikiusių nėra. Įstatymas (projektas Nr. XIIP-3959) priimtas. (Gongas) 

11.50 val.
Probacijos įstatymo Nr. XI-1860 6, 22, 23 ir 30 straipsnių pakeitimo įstatymo projektas Nr. XIIP-3960(2) (priėmimas)

Probacijos įstatymo Nr. XI-1860 6, 22, 23 ir 30 straipsnių pakeitimo įstatymo projektas Nr. XIIP-3960. Priėmimo stadija. 
1, 2, 3, 4, 5 straipsniai. Pastabų, pasiūlymų nėra. Pastraipsniui galime priimti? Priimta pastraipsniui. Norinčių kalbėti nėra. Balsuojame.

Šio įstatymo priėmimas

Balsavo 80 Seimo narių: už – 80, prieš nėra, susilaikiusių nėra. Įstatymas (projektas Nr. XIIP-3960) priimtas. (Gongas) 

11.51 val.
Tarnybos Kalėjimų departamente prie Lietuvos Respublikos teisingumo ministerijos statuto 30 straipsnio pakeitimo įstatymo projektas Nr. XIIP-3961(2) (priėmimas)

Tarnybos Kalėjimų departamente prie Lietuvos Respublikos teisingumo ministerijos statuto 30 straipsnio pakeitimo įstatymo projektas Nr. XIIP-3961. Priėmimo stadija.
Du straipsniai. 1, 2 straipsniai. Pastabų, pasiūlymų nėra. Galime priimti pastraipsniui bendru sutarimu? Priimta bendru sutarimu. Norinčių kalbėti nėra. 
Balsuojame. 

Šio įstatymo priėmimas

Balsavo 83 Seimo nariai: už – 82, prieš nėra, susilaikė 1. Įstatymas (projektas Nr. XIIP-3961) priimtas. (Gongas) 

11.52 val.
Specialiųjų tyrimų tarnybos statuto 32, 40 ir 43 straipsnių pakeitimo įstatymo projektas Nr. XIIP-3962(2) (priėmimas)

Specialiųjų tyrimų tarnybos statuto 32, 40 ir 43 straipsnių pakeitimo įstatymo projektas Nr. XIIP-3962(2). Priėmimo stadija. Pastraipsniui. 1, 2, 3, 4 straipsniai. Pastabų, pasiūlymų nėra. Galime pritarti bendru sutarimu? Pritarta bendru sutarimu. Norinčių kalbėti nėra. 
Balsuojame. 

Šio įstatymo priėmimas

Balsavo 79 Seimo nariai: už – 79, prieš nėra, susilaikiusių nėra. Įstatymas (projektas Nr. XIIP-3962) priimtas. (Gongas) 

11.54 val.
Valstybės garantuojamos teisinės pagalbos įstatymo Nr. VIII-1591 2, 9, 11, 14 ir 20 straipsnių pakeitimo įstatymo projektas Nr. XIIP-3963(2) (priėmimas)

Valstybės garantuojamos teisinės pagalbos įstatymo kai kurių straipsnių pakeitimo įstatymo projektas Nr. XIIP-3963(2). Priėmimo stadija. 1, 2, 3, 4, 5, 6 straipsniai. Pastabų, pasiūlymų nėra. Galime priimti bendru sutarimu? Priimta. Norinčių kalbėti nėra. 
Balsuojame.

Šio įstatymo priėmimas

Balsavo 83 Seimo nariai: už – 83, prieš nėra, susilaikiusių nėra. Įstatymas (projektas Nr. XIIP-3963) priimtas. (Gongas) 

11.55 val.
Žalos, atsiradusios dėl valdžios institucijų neteisėtų veiksmų, atlyginimo ir atstovavimo valstybei ir Lietuvos Respublikos Vyriausybei įstatymo Nr. IX-895 5 straipsnio pakeitimo įstatymo projektas Nr. XIIP-3964(2) (priėmimas)

Žalos, atsiradusios dėl valdžios institucijų neteisėtų veiksmų, atlyginimo ir atstovavimo valstybei ir Lietuvos Respublikos Vyriausybei įstatymo Nr. IX-895 5 straipsnio pakeitimo įstatymo projektas Nr. XIIP-3964. Priėmimo stadija. Du straipsniai. 1, 2 straipsniai. Pastabų, pasiūlymų nėra. Pastraipsniui galime priimti? Priimta. Norinčių kalbėti nėra. 
Balsuojame.

Šio įstatymo priėmimas

Balsavo 75 Seimo nariai: už – 75, prieš nėra, susilaikiusių nėra. Įstatymas (projektas Nr. XIIP-3964) priimtas. (Gongas) 

11.56 val.
Prokuratūros įstatymo Nr. I-599 12, 19 ir 41 straipsnių pakeitimo įstatymo projektas Nr. XIIP-3965(2) (priėmimas)

Prokuratūros įstatymo Nr. I-599 12, 19 ir 41 straipsnių pakeitimo įstatymo projektas Nr. XIIP-3965. Priėmimo stadija. 1, 2, 3, 4 straipsniai. Pastabų, pasiūlymų nėra. Galime priimti pastraipsniui? Priimta. Norinčių kalbėti nėra. 
Balsuojame.

Šio įstatymo priėmimas

Balsavo 74 Seimo nariai: už – 73, prieš nėra, susilaikė 1. Įstatymas (projektas Nr. XIIP-3965) priimtas. (Gongas) 

11.57 val.
Administracinių bylų teisenos įstatymo Nr. VIII-1029 58 straipsnio pakeitimo įstatymo projektas Nr. XIIP-3966(2) (priėmimas)

Administracinių bylų teisenos įstatymo Nr. VIII-1029 58 straipsnio pakeitimo įstatymo projektas Nr. XIIP-3966. Priėmimo stadija. Du straipsniai. 1, 2 straipsniai. Pastabų, pasiūlymų nėra. Pastraipsniui galime priimti bendru sutarimu? Priimta. Norinčių kalbėti nėra.
Balsuojame. Gerbiamieji Seimo nariai, kurie esate salėje, labai prašau balsuoti, nes… Gerbiamasis Palaiti, atsiprašau, Mikolaiti, gal galite balsuoti, nes gali pritrūkti balsų. Gerbiamasis Petrai Gražuli, ar galite pabalsuoti? Labai ačiū. 

Šio įstatymo priėmimas

Balsavo 81 Seimo narys: už – 80, prieš nėra, susilaikė 1. Įstatymas (projektas Nr. XIIP-3966) priimtas. (Gongas) 

11.58 val.
Civilinio proceso kodekso 87, 182, 189, 476, 501, 506, 509, 584, 587, 638, 650, 651, 689 ir 691 straipsnių pakeitimo įstatymo projektas Nr. XIIP-3967(2) (priėmimas)

Civilinio proceso kodekso kai kurių straipsnių pakeitimo įstatymo projektas Nr. XIIP-3967. Priėmimo stadija. Pastraipsniui. 1, 2, 3, 4, 5, 6, 7, 8, 9, 10, 11, 12, 13, 14, 15 straipsniai. Pastabų, pasiūlymų nėra. Galime priimti pastraipsniui? Priimta pastraipsniui. Norinčių kalbėti nėra. 
Balsuojame.

Šio įstatymo priėmimas

Balsavo 80 Seimo narių: už – 79, prieš nėra, susilaikė 1. Įstatymas (projektas Nr. XIIP-3965) priimtas. (Gongas) 

11.59 val.
Teismų įstatymo Nr. I-480 12, 15, 23 ir 47 straipsnių pakeitimo įstatymo projektas Nr. XIIP-3968(2) (priėmimas)

Teismų įstatymo Nr. I-480 12, 15, 23 ir 47 straipsnių pakeitimo įstatymo projektas Nr. XIIP-3968. (Replika iš salės: „Priimtas 67-as, ne 65-as.“) Atsiprašau, dar kartą kartoju: priimtas įstatymo projektas Nr. XIIP-3967. 
Dabar projektas, kurį paskelbiau, Nr. XIIP-3968. Priėmimo stadija. Pastraipsniui. 1, 2, 3, 4, 5 straipsniai. Pastabų ir pasiūlymų nėra. Galime priimti pastraipsniui? Priimta. Balsuojame. 

Šio įstatymo priėmimas

Balsavo 78 Seimo nariai: už – 77, prieš nėra, susilaikė 1. Įstatymas (projektas Nr. XIIP-3968) priimtas. (Gongas) 

12.01 val.
Teismo ekspertizės įstatymo Nr. IX-1161 15 ir 20 straipsnių pakeitimo įstatymo projektas Nr. XIIP-3969(2) (priėmimas)

Teismo ekspertizės įstatymo Nr. IX-1161 15 ir 20 straipsnių pakeitimo įstatymo projektas Nr. XIIP-3969. Priėmimo stadija. Pastraipsniui. 1, 2, 3 straipsniai. Pastabų ir pasiūlymų nėra. Galime priimti bendru sutarimu? Priimta. Balsuojame. 

Šio įstatymo priėmimas

Balsavo 81 Seimo narys: už – 81, prieš nėra, susilaikiusių nėra. Įstatymas (projektas Nr. XIIP-3969) priimtas. (Gongas) 

12.02 val.
Krašto apsaugos sistemos organizavimo ir karo tarnybos įstatymo Nr. VIII-723 2, 12, 13, 18, 20, 21, 28, 29, 44, 53, 55, 59, 62, 65, 651, 67, 68 ir 772 straipsnių pakeitimo įstatymo projektas Nr. XIIP-4513(2) (priėmimas)

Krašto apsaugos sistemos organizavimo ir karo tarnybos įstatymo Nr. VIII-723 kai kurių straipsnių pakeitimo įstatymo projektas Nr. XIIP-4513. Pastraipsniui. 1, 2, 3, 4, 5, 6, 7, 8, 9, 10, 11, 12, 13, 14, 15, 16, 17, 18, 19 straipsniai. Pastabų nėra. Galime priimti bendru sutarimu? Priimta. Balsuojame. 

Šio įstatymo priėmimas

Balsavo 80 Seimo narių: už – 78, prieš nėra, susilaikė 2. Įstatymas (projektas Nr. XIIP-4513) priimtas. (Gongas)

12.03 val.
Nacionalinio saugumo pagrindų įstatymo Nr. VIII-49 priedėlio 18 skyriaus pakeitimo įstatymo projektas Nr. XIIP-4514(2) (priėmimas)

Nacionalinio saugumo pagrindų įstatymo Nr. VIII-49 priedėlio 18 skyriaus pakeitimo įstatymo projektas Nr. XIIP-4514. Priėmimo stadija. Pastraipsniui. 1, 2 straipsniai. Pastabų ir pasiūlymų nėra. Galime priimti bendru sutarimu? Priimta. Norinčių kalbėti nėra. Balsuojame. 

Šio įstatymo priėmimas

Balsavo 75 Seimo nariai: už – 73, prieš nėra, susilaikė 2. Įstatymas (projektas Nr. XIIP-4514) priimtas. (Gongas) 

12.04 val.
Karo prievolės įstatymo Nr. I-1593 6, 17, 32, 37 ir 411 straipsnių pakeitimo įstatymo projektas Nr. XIIP-4114(2) (priėmimas)

Projektas Nr. XIIP-4114 yra sujungus projektus Nr. XIIP-4020 ir Nr. XIIP-4114. Karo prievolės įstatymo kai kurių straipsnių pakeitimo įstatymo projektas Nr. XIIP-4114. Priėmimo stadija. Pastraipsniui. 1, 2, 3, 4, 5 straipsniai. Pastabų ir pasiūlymų nėra. Pastraipsniui galime priimti bendru sutarimu? Priimta bendru sutarimu. Norinčių kalbėti nėra. Balsuojame. 

Šio įstatymo priėmimas

Balsavo 79 Seimo nariai: už – 78, prieš nėra, susilaikė 1. Įstatymas (projektas Nr. XIIP-4114) priimtas. (Gongas) 

12.05 val.
Architektų rūmų įstatymo Nr. X-914 1, 2, 3, 4, 11 straipsnių pakeitimo ir 18 straipsnio pripažinimo netekusiu galios įstatymo projektas Nr. XIIP-4374(2) (priėmimas)

Architektų rūmų įstatymo kai kurių straipsnių pakeitimo ir 18 straipsnio pripažinimo netekusiu galios įstatymo projektas Nr. XIIP-4374. Pastraipsniui. 1 straipsnis. Pastabų nėra. Galime priimti? Priimtas. 
2 straipsnis. Yra Teisės departamento pastaba. Komitetas jai pritarė. Galime pritarti komiteto nuomonei? Pritarta bendru sutarimu. 2 straipsnį galime priimti? Priimta bendru sutarimu. 
3, 4, 5, 6 straipsniai. Pastabų ir pasiūlymų nėra. Galime priimti bendru sutarimu? Priimta. 
7 straipsnis. Yra Teisės departamento pastaba. Komitetas jai pritarė. Galime pritarti komiteto nuomonei? Pritarta komiteto nuomonei. 7 straipsnį galime priimti? Priimta bendru sutarimu. 
Nuomonė prieš – A. Mazuronis. 
A. MAZURONIS (LSF). Labai dėkui. Gerbiamieji kolegos, iš tiesų norėčiau atkreipti visų jūsų dėmesį į šį įstatymo projektą, nes mes čia taip smagiai ir greitai įsivažiavę priiminėjame įstatymus, bet manau, kad šis įstatymas, apie kurį dabar kalbame, vertas atskiro dėmesio ir vertas atskiro pakalbėjimo. Šis įstatymo projektas ne tik prieštarauja sveikai logikai, ne tik įveda papildomą naują mokestį, jeigu taip galima pavadinti, architektūros srityje dirbantiems specialistams, bet ir prieštarauja sąžiningiems ir protingiems tos srities specialistų, t. y. architektų, reguliavimo principams. 
Gerbiamieji kolegos, aš noriu atkreipti dėmesį, ką mes siūlome šiuo įstatymo projektu. Šiuo įstatymo projektu mes siūlome visus architektus per prievartą suvaryti į Architektų rūmus ir per prievartą suvarę į Architektų rūmus, nes, priešingu atveju, architektai negalės kitaip vykdyti savo veiklos, nors jie baigė universitetą ir specialiai atestuoti bei sertifikuoti… Architektų rūmai nustato atskirą mokestį, kurį privalės mokėti visi architektai. Negana to, kad visiems architektams bus papildomas mokestis, greta to, visi architektai turės laikytis Architektų rūmų nustatytų Architektų veiklos taisyklių, kurios labai aiškiai sako ir yra labai įdomios, kad kainą pasiūliusiam vienam architektui, dalyvaujant kokiame nors konkurse, kitas architektas negali siūlyti mažesnės kainos. Panašių absurdų yra tose taisyklėse, kurios iš principo varžo konkurenciją toje srityje, kurioje neturi varžyti. Sutinku, kad yra tam tikrų profesijų, specialybių, kurių veiklą valstybė turi reguliuoti, tokių kaip notarų, advokatų ir panašiai, mano nuomone, architektus prilyginti prie tos pačios grupės ir iš principo įgyvendinti tokią pačią jų veiklos sistemą arba schemą yra nesąžininga, negražu ir, mano nuomone, visiškai neatsakinga. Todėl tikiuosi ir dar kartą raginu visus atkreipti dėmesį į šį įstatymo projektą ir nepritarti toms nuostatoms, kurios yra įrašytos. 
PIRMININKĖ. Ačiū. Nuomonė prieš – K. Masiulis. 
K. MASIULIS (TS-LKDF). Gerbiamieji kolegos, aš labai pritariu tam, ką pasakė prieš tai kalbėjusysis. Norėčiau dar papildyti. Jeigu mes norime iš tikrųjų daryti taip, kad brangtų paslaugos architektų srityje, steikime šiuos rūmus. Lygiai taip pat, jeigu norime, kad brangtų ir kitur, taip pat steikime autotransporto remontininkų rūmus, suvirintojų, santechnikų rūmus ir t. t. Uždrauskime visiems kitiems žmonėms užsiiminėti santechnika, automobilių remontu, juk, sutikite, automobilių remontas yra labai atsakinga sritis. Suremontavo neatsakingai, ir žmogus važiuodamas gali avariją patirti ir panašiai. Ne mažiau atsakinga negu architektūros sritis. Kodėl mes nesteigiame visur kitur tų rūmų? Mes grįžtame į viduramžius, kada buvo cechai, ir tik cechai nuspręsdavo, kam lipdyti puodą, kam nelipdyti puodo, kam kaldinti kardą, kam nekaldinti kardo. Tikrai šito nereikia. Riboti rinką ir konkurenciją šioje srityje visiškai nepragmatiška. Nesuprantu, kodėl reikia pasiduoti kelių architektų, kurie nori valdyti visą šią sferą ir pagal savo nustatomas taisykles visus šokdinti, norams? Nebūtina. Ir tikrai nieko bloga nebūtų, jei būtų panaikinti ir kiti rūmai (Advokatų ir kitokie, ir kitokie), kurie yra čia, Lietuvoje. O mes einame tų rūmų gausinimo ir dauginimo kryptimi. Tikrai žmonės iš to neišloš, nes paslaugos tik augs. Jau dabar yra kažkokie absurdiški reikalavimai. Negalima atstatyti didesnio kaip 80 kvadratinių metrų namo pagal savo projektą, ten vėl reikalaujama architektų. Mes turėsime krūvą absurdiškų reikalavimų! Tikrai to nereikia daryti.
PIRMININKĖ. Atsirado nuomonių už. Nuomonė už – S. Jovaiša. 
S. JOVAIŠA (TS-LKDF). Ačiū, gerbiama Pirmininke. Aš kaip tik atvirkščiai manau, negu kolega, nes reikia tvarkos, o rūmai kaip tik yra tam tikra tvarka, reglamentavimas, priežiūra. Čia pavyzdys su mašinų remontu, reikėtų ir ten truputį atidžiau žiūrėti. Nes dabar laisvas nepatyręs architektas sugalvos kokį nors projektą ir mes vietoj genialaus pastato galime pamatyti griuvėsių krūvą, nes nebus išlaikomos tam tikros sąlygos. Yra tų rūmų įvairių – ir Odontologų, ir Notarų rūmai. Kodėl mes norime bėgti nuo tvarkos ir uždrausti tokius rūmus turėti ir architektams? Todėl aš pasisakau už.
PIRMININKĖ. J. Olekas – nuomonė už. Prašom.
J. OLEKAS (LSDPF). Ačiū, gerbiama Pirmininke. Gerbiamieji kolegos, aš iš tikrųjų manau, kad tam tikros savivaldos teikimas, ne valstybės tiesioginis reguliavimas, o reguliavimas per profesinę savivaldą – rūmus, yra labai pozityvus dalykas. Nežinau, kodėl kolega paminėjo, kad reikėtų naikinti tuos rūmus, kurie jau egzistuoja, bet aš manau, kad advokatai, notarai, odontologai štai jau daugiau kaip 10 metų savarankiškai tvarkosi ir užtikrina kokybę, priežiūrą ir tai yra būdas, kada nereikia tiesiogiai valstybei vykdyti, bet galima tas funkcijas deleguoti. Kai kalba kai kurie kolegos dėl kai kurių apribojimų ar kitų dalykų, aš čia sutinku. Galbūt reikėtų žiūrėti, bet iš esmės dėl suteikimo profesinėms sritims savivaldos ir dalies valstybės funkcijų atlikimo aš tikrai nesutinku, todėl kviečiu balsuoti už šį įstatymą.
PIRMININKĖ. Dabar vėl nuomonė prieš – D. Jankauskas.
D. JANKAUSKAS (TS-LKDF). Dėkoju. Gerbiamieji kolegos, iš tikrųjų profesinė savivalda arba savireguliacijos principų perkėlimas į tokius institutus kaip profesiniai rūmai būtų sveikintinas, bet yra keletas „bet“. Jau daug argumentų kolegos pasisakydami prieš išsakė, sakykim, privaloma narystė ir privalomi mokėjimai tiems rūmams didina ir kaštus, ir žinome nemažai pavyzdžių, kaip yra skirtingai reguliuojami ne tik profesiniai savivaldos institutai, bet, tarkime, Pramonės ir prekybos amatų rūmai, Žemės ūkio rūmai ir ten, kur yra savanoriška narystė, atsiranda kur kas daugiau paskatų tokiems rūmams savo veiklą organizuoti taip, kad tam tikros profesijos žmonės arba tam tikro sektoriaus žmonės norėtų dalyvauti tų rūmų veikloje. Taigi taip, kaip yra pateiktas įstatymo projektas, aš prisidedu prie raginančio balsuoti prieš, tai yra nepritarti. 
PIRMININKĖ. Ačiū. Nuomonė už – J. Sabatauskas.
J. SABATAUSKAS (LSDPF). Ačiū, gerbiama Pirmininke. Gerbiamieji kolegos, profesinė savireguliacija yra būtina, juo labiau kad ir dabar šis įstatymas yra veikiantis, tai yra tik pataisos. Labai svarbi detalė yra ta, kad šie Architektų rūmai atlieka tam tikras administravimo funkcijas, tai yra atpalaiduoja valstybę. Tai drausmina pačius tos profesijos atstovus, nes pažiūrėkite – ir licencijas išduoda, vadinasi, ta narystė tikrai turi būti privaloma. Beje, Konstituciniame Teisme buvo analogiška byla, kur vienas antstolis skundė, kai nenorėjo būti privalomai Antstolių rūmų nariu, Konstitucinis Teismas pasakė, kad labai svarbus dalykas yra savireguliacija, ypač tada, kai ji atlieka tam tikras administravimo funkcijas. Vadinasi, valstybei nereikia kištis, kartu ta bendruomenė sutelkia ir suteikia jai daugiau galių ir pasitikėjimo. Siūlau balsuoti už.
PIRMININKĖ. Ačiū. Nuomonė prieš – V. M. Čigriejienė. 
V. M. ČIGRIEJIENĖ (MSNG). Gerbiamieji kolegos, mes jau turime Odontologų rūmus ir Sveikatos reikalų komitetas žino, kiek daug yra problemų. Negalima lyginti antstolių ir architektų darbo. Ten yra deleguota funkcija, o architektų yra projektavimas. Be paslaugų pabrangimo, licencijų išdavimo pabrangimo nieko mes nesulauksime, todėl siūlau balsuoti prieš. 
PIRMININKĖ. Nuomonė už – P. Gražulis.
P. GRAŽULIS (TTF). Gerbiamieji Seimo nariai, jeigu šiandien mes pažvelgsime į statybas, tai matysime didžiulį chaosą. Savivaldybės šiandien su tomis problemomis nesusitvarko. Projektuojami kvartalai, skirtingi namai, spalvingumai, aukštingumai, visiškai įvairūs architektūriniai požiūriai. Aš tik manau, jei šis įstatymas… būtų privaloma architektūros narystė sąjungoj… savivaldoj, gal tikrai ateitume į kažkokią tvarką. Šiandien kartais į naujas statybas gėda atsivesti kokį nors užsienio pilietį, parodyti, koks chaosas vyksta. Nežinau, bet mes nesureguliavome taip įstatymų, kad čia atsirastų elementari tvarka. Kodėl nėra šitokios netvarkos kitose valstybėse? Teko domėtis Čekijoje, Lenkijoje. Nėra tokio chaoso, kaip Lietuvoje. Galbūt šis įstatymas padėtų įvesti tvarką, savivalda gal įvestų tvarką, nes šiuo metu tikrai didžiulė netvarka.
PIRMININKĖ. Nuomonės už, prieš išsakytos. Balsuojame. Kas pritariate, kad projektas būtų priimtas, balsuojate už, kas turite kitą nuomonę, balsuojate prieš arba susilaikote.

Šio įstatymo priėmimas

Balsavo 77 Seimo nariai. Už – 41, prieš – 10, susilaikė 26. Įstatymas (projektas Nr. XIIP-4374) priimtas. (Gongas) 

12.18 val.
Kilnojamųjų kultūros vertybių apsaugos įstatymo Nr. I-1179 2, 11, 13, 14, 16, 17, 18 straipsnių ir priedo pakeitimo įstatymo projektas Nr. XIIP-4662(2)ES (priėmimas)

Kilnojamųjų kultūros vertybių apsaugos įstatymo kai kurių straipsnių ir priedo pakeitimo įstatymo projektas Nr. XIIP-4662(2)ES. Priėmimo stadija. 
1, 2, 3, 4, 5, 6, 7, 8, 9 straipsniai. Pastabų, pasiūlymų nėra. Norinčių kalbėti nėra. Balsuojame. 

Šio įstatymo priėmimas

Balsavo 75 Seimo nariai. Už – 71, prieš nėra, susilaikė 4. Įstatymas (projektas Nr. XIIP-4662) priimtas. (Gongas) 

12.19 val.
Nuodingųjų medžiagų kontrolės įstatymo Nr. IX-456 pakeitimo įstatymo projektas Nr. XIIP-1318(3)ES (priėmimas)

Nuodingųjų medžiagų kontrolės įstatymo Nr. IX-456 pakeitimo įstatymo projektas Nr. XIIP-1318(3)ES. Priėmimo stadija. Pastraipsniui. 
Dėl 1 straipsnio yra Teisės departamento pastaba. Komitetas jai pritarė. Galime pritarti bendru sutarimu? Pritarta bendru sutarimu. 1 straipsnį galime priimti? Priimtas bendru sutarimu. 
2 straipsnis. Pastabų, pasiūlymų nėra. Galime priimti? Priimtas bendru sutarimu.
[bookmark: _GoBack]Dėl 3 straipsnio yra Teisės departamento pastaba. Jai pritarė. Galime priimti bendru sutarimu? 
Pritarta bendru sutarimu. 3 straipsnį galime priimti? Priimta.
4, 5, 6, 7, 8 straipsniai. Pastabų, pasiūlymų nėra. Galime priimti bendru sutarimu? Priimta bendru sutarimu.
9 straipsnis. Yra Teisės departamento pastaba. Komitetas pritarė. Galime pritarti komiteto nuomonei? Pritarta komiteto nuomonei. Galime priimti 9 straipsnį? Priimta bendru sutarimu. 
10, 11, 12, 13, 14 straipsniai. Pastabų, pasiūlymų nėra. 
Galime priimti pastraipsniui? Priimta pastraipsniui bendru sutarimu. Norinčių kalbėti nėra. Balsuojame. (…) yra Seimo nariai, bet jūs kalbatės ir nebalsuojate. Prašau grįžti į darbo vietas. Gerbiamieji kolegos, prašyčiau grįžti į darbo vietas ir balsuoti. Priėmimas. (Balsai salėje) Gerbiamieji kolegos, prašau grįžti iš rūkomojo ir tie, kurie stovite, bet nesėdite darbo vietose, vyksta priėmimas! Labai ačiū. Dar kartą balsuojame. Tikiuosi, naujas Seimas uždraus ne tik gerti, bet ir rūkyti. 

Šio įstatymo priėmimas

Balsavo 76 Seimo nariai: už – 76, prieš nėra, susilaikiusių nėra. Įstatymas (projektas Nr. XIIP-1318) priimtas. (Gongas)

12.22 val.
Visuomenės sveikatos priežiūros įstatymo Nr. IX-886 15 straipsnio pakeitimo įstatymo projektas Nr. XIIP-1319(3)ES (priėmimas)

Visuomenės sveikatos priežiūros įstatymo Nr. IX-886 15 straipsnio pakeitimo įstatymo projektas Nr. XIIP-1319(3). Du straipsniai – 1 ir 2. Pastabų, pasiūlymų nėra. Galime pritarti bendru sutarimu? Pritarta bendru sutarimu. Norinčių kalbėti nėra. Balsuojame. 

Šio įstatymo priėmimas

Balsavo 77 Seimo nariai: už – 77, prieš nėra, susilaikiusių nėra. Įstatymas (projektas Nr. XIIP-1319(3) priimtas. (Gongas)

12.24 val.
Moterų ir vyrų lygių galimybių įstatymo Nr. VIII-947 24 straipsnio pakeitimo įstatymo projektas Nr. XIIP-3938(2) (priėmimas)

Moterų ir vyrų lygių galimybių įstatymo Nr. VIII-947 24 straipsnio pakeitimo įstatymo projektas Nr. XIIP-3938. Priėmimo stadija. Du straipsniai – 1, 2 straipsniai. Pastabų, pasiūlymų nėra. Galime priimti bendru sutarimu? Pastraipsniui priimta. Norinčių kalbėti nėra. Balsuojame.
Šio įstatymo priėmimas

Balsavo 80 Seimo narių: už – 74, prieš – 1, susilaikė 5. Įstatymas (projektas Nr. XIIP-3938(2) priimtas. (Gongas)

12.25 val.
Seimo nutarimo „Dėl valstybės pripažinimo suteikimo Lietuvos Respublikos evangelinio tikėjimo krikščionių sąjungai“ projektas Nr. XIIP-2035(2) (priėmimas)

Seimo nutarimo „Dėl valstybės pripažinimo suteikimo Lietuvos Respublikos evangelinio tikėjimo krikščionių sąjungai“ projektas Nr. XIIP-2035. Priėmimo stadija. Vienas straipsnis. Nuomonė už – R. Šalaševičiūtė.
R. ŠALAŠEVIČIŪTĖ (LSDPF). Kadangi nėra prieš, aš manau, svarstymo metu argumentų buvo pakankamai išsakyta, todėl atsisakau žodžio.
PIRMININKĖ. Ačiū. Balsuojame. Kas pritariate Seimo nutarimui, balsuojate už, kas turite kitą nuomonę, balsuojate prieš arba susilaikote. Gerbiami kolegos, grįžkite į savo darbo vietas. Nutarimas yra, mane pataisė. Teisingai. 

Šio nutarimo priėmimas

Balsavo 67 Seimo nariai: už – 57, prieš – 1, susilaikė 9. Nutarimas (projektas Nr. XIIP-2035(2) priimtas. (Gongas)

12.26 val.
Seimo nutarimo „Dėl 2017 metų paskelbimo Ievos Simonaitytės metais“ projektas Nr. XIIP-3987(2) (priėmimas)

Seimo nutarimo „Dėl 2017 metų paskelbimo Ievos Simonaitytės metais“ projektas Nr. XIIP-3987. Priėmimo stadija. Pastraipsniui.
1, 2 straipsniai. Pastabų, pasiūlymų nėra. Pastraipsniui galime priimti? Priimta pastraipsniui. Norinčių kalbėti nėra. Balsuojame. 

Šio nutarimo priėmimas

Balsavo 78 Seimo nariai: už – 77, prieš nėra, susilaikė 1. Nutarimas (projektas Nr. XIIP-3987(2) priimtas. (Gongas)

12.27 val.
Įstatymo „Dėl Protokolo dėl neteisėtos prekybos tabako gaminiais panaikinimo ratifikavimo“ projektas Nr. XIIP-1385(2) (svarstymas ir priėmimas)

Įstatymo „Dėl Protokolo dėl neteisėtos prekybos tabako gaminiais panaikinimo ratifikavimo“ projektas Nr. XIIP-1385. Svarstymo stadija. Kviečiu Užsienio reikalų komiteto pirmininką B. Juodką.
B. JUODKA (LSDPF). Gerbiamoji Pirmininke, gerbiamieji kolegos, Užsienio reikalų komitetas spalio 12 dieną svarstė minėto įstatymo projektą ir pritarė bendru sutarimu. Ačiū.
PIRMININKĖ. Ačiū. Kviečiu Biudžeto ir finansų komiteto pranešėją A. Palionį.
A. PALIONIS (LSDPF). Ačiū, posėdžio pirmininke. Seimo Biudžeto ir finansų komitetas svarstė minėtą projektą ir pritarta taip pat bendru sutarimu.
PIRMININKĖ. Ačiū. Gal po svarstymo galime pritarti bendru sutarimu? Pritarta bendru sutarimu. 
Priėmimas pastraipsniui. Nėra. Tik vienas straipsnis. Norinčių kalbėti nėra. Balsuojame. Kas pritaria, kad būtų priimtas… Atkreipiu dėmesį, kad reikia 71 Seimo nario. Gerbiamieji kolegos, prašome grįžti balsuoti. Gerbiamas Mariau, prašau netrukdyti Seimo nariui balsuoti. Labai ačiū.

Šio įstatymo priėmimas

Balsavo 73 Seimo nariai: už – 73, prieš nėra, susilaikiusių nėra. Įstatymas (projektas Nr. XIIP-1385(2) priimtas. (Gongas)

11.29 val.
Įstatymo „Dėl Susitarimo dėl Bendro patentų teismo ratifikavimo“ projektas Nr. XIIP-4613(2)ES, Įstatymo „Dėl Sutarties dėl Bendro patentų teismo Šiaurės ir Baltijos valstybių regioninio skyriaus įsteigimo ratifikavimo“ projektas Nr. XIIP-4614(2)ES (svarstymas) 

Įstatymo „Dėl Susitarimo dėl Bendro patentų teismo ratifikavimo“ projektas Nr. XIIP-4613. Svarstymo stadija. Kviečiu Užsienio reikalų komiteto pranešėją K. Masiulį.
K. MASIULIS (TS-LKDF). Gerbiami kolegos, Užsienio reikalų komitetas svarstė minėtą projektą ir bendru sutarimu jam pritarė. Jeigu galima, Pirmininke, ir dėl kito galiu pasakyti, kad…
PIRMININKĖ. Taip, prašom. Ir lydimąjį galite pristatyti.
K. MASIULIS (TS-LKDF). Ir lydimąjį projektą taip pat svarstė ir bendru sutarimu pritarė.
PIRMININKĖ. Ačiū. Tai buvo dėl projekto Nr. XIIP-4614. Kviečiu Teisės ir teisėtvarkos komiteto pranešėją V. Aleknaitę-Abramikienę pristatyti išvadą. Taip pat dėl abiejų projektų.
V. ALEKNAITĖ-ABRAMIKIENĖ (TS-LKDF). Komitetas abiem projektams pritarė bendru sutarimu. 
PIRMININKĖ. Ačiū. Ar galime po svarstymo pritarti abiem projektams? Pritarta bendru sutarimu.

12.31 val.
Įstatymo „Dėl Susitarimo dėl Bendro patentų teismo ratifikavimo“ projektas Nr. XIIP-4613(2)ES (priėmimas)

Priėmimas. Projektas Nr. XIIP-4613. Norinčių… Pastraipsniui. 1, 2, 3 straipsniai. Jokių pastabų, pasiūlymų nėra. Galime pastraipsniui priimti bendru sutarimu? Priimta bendru sutarimu. 
Balsuojame. Gerbiami kolegos Seimo nariai, kviečiu per priėmimą balsuoti. Gerbiami Seimo nariai, balsuojame. Priėmimas. 

Šio įstatymo priėmimas

Balsavo 78 Seimo nariai: už – 77, prieš nėra, susilaikė 1. Įstatymas (projektas Nr. XIIP-4613) yra priimtas. (Gongas) 

12.32 val.
Įstatymo „Dėl Sutarties dėl Bendro patentų teismo Šiaurės ir Baltijos valstybių regioninio skyriaus įsteigimo ratifikavimo“ projektas Nr. XIIP-4614(2)ES (priėmimas)

Projektas Nr. XIIP-4614. Priėmimas pastraipsniui. 1, 2, 3 straipsniai. Pastabų, pasiūlymų nėra. Galime priimti bendru sutarimu pastraipsniui? Priimta bendru sutarimu pastraipsniui. Norinčių kalbėti nėra. Balsuojame. 

Šio įstatymo priėmimas

Balsavo 73 Seimo nariai: už – 73, prieš nėra, susilaikiusių nėra. Įstatymas (projektas Nr. XIIP-4614) priimtas. (Gongas) 

12.33 val.
Seimo nutarimo „Dėl Augustino Normanto skyrimo Seimo kontrolieriumi“ projektas Nr. XIIP-4832 (pateikimas)

Dabar aš paprašysiu leisti sukeisti vietomis projektus arba paprašysiu ateiti (matau gerbiamą V. Gedvilą) mane pakeisti. Aš turiu pristatyti Seimo nutarimo projektą. 
PIRMININKAS (V. GEDVILAS, DPF). Laba diena, gerbiami kolegos. Tęsiame posėdį. Darbotvarkės 1-25 klausimas – Seimo nutarimo „Dėl Augustino Normanto skyrimo Seimo kontrolieriumi“ projektas Nr. XIIP-4832. Pranešėja – gerbiama L. Graužinienė. Pateikimas.
L. GRAUŽINIENĖ. Labai ačiū. Aš labai trumpai. Galiu pasakyti, kad yra pasibaigusi kadencija ir reikia sutvarkyti, kad mūsų institucija, kuri atskaitinga Seimui, galėtų funkcionuoti. Seimo kontrolieriai gauna daug žmonių skundų, juos nagrinėja. Labai svarbu, kad ši institucija galėtų toliau visa jėga dirbti ir funkcionuoti, taip pat pasirengti darbui su nauju Seimu. Todėl teikiu A. Normanto kandidatūrą Seimo kontrolieriaus pareigybei. Gerbiamą A. Normantą visi pažįstate, turbūt jo biografijos jau nepasakosiu. Dirbame kartu jau ne vienus metus. Jeigu bus klausimų, aš atsakysiu. 
PIRMININKAS. Dėkoju. Klausimų nėra pagal Statutą, gerbiama Pirmininke.
L. GRAUŽINIENĖ. Labai ačiū.
PIRMININKAS. Ačiū už kandidato pristatymą. Tiesiog noriu pakviesti A. Normantą į tribūną tarti keletą žodžių ir atsakyti į Seimo narių klausimus, jeigu tokių bus.
A. NORMANTAS. Gerbiama Seimo Pirmininke, gerbiami Seimo nariai, pirmiausia norėčiau padėkoti gerbiamai Seimo Pirmininkei už parodytą pasitikėjimą teikiant mane dar vienai Seimo kontrolieriaus kadencijai. 
Būdamas Seimo kontrolieriumi ir įstaigos vadovu, didelį dėmesį skyriau Seimo kontrolierių įstaigos žinomumo, Seimo kontrolierių autoriteto bei rengiamų išvadų pagrįstumo didinimui. Seimo kontrolierių užsakymu atlikta reprezentatyvi visuomenės nuomonės apklausa atskleidė, kad 59,7 % gyventojų žino, kur kreiptis dėl žmogaus teisių pažeidimų, o ypač džiugu, kad net 43,2 % kreiptųsi į Seimo kontrolierių įstaigą, kai 2012 metais toks skaičius buvo tiktai 27 %. 
Pastebėję, kad gyventojams trūksta pagrindinių žinių apie žmogaus teises suvokimo, visomis įstatymo mums suteiktomis priemonėmis stengiamės vykdyti informacijos apie žmogaus teisių sklaidą išryškindami problemas valstybės ir savivaldybių įstaigose. Turiu pasidžiaugti gražiu bendradarbiavimu, o ypač su regionine žiniasklaida ir kitomis žiniasklaidos priemonėmis, taip pat mūsų tinklalapyje atsispindi visa ši problematika. 
Norėčiau pasakyti, kad rekomendacijos, kurias teikėme atlikus skundo tyrimą, yra viena iš pagrindinių priemonių, leidžiančių užkirsti kelią galimiems žmogaus teisų pažeidimams. Gindami žmogaus teisę į gerąjį viešąjį administravimą, Seimo kontrolieriai kasmet pateikia per du tūkstančius rekomendacijų. Gerbiami Seimo nariai, noriu atkreipti dėmesį, kad ypač džiugina veiksmingai įgyvendinamos rekomendacijos, kurių įvykdymas pastaraisiais metais siekia net 96 %. Neabejoju, kad prie aukšto rekomendacijų įgyvendinimo prisidėjo Seimo kontrolierių kompetencija nagrinėjant skundus, išsami kontrolierių išvadų teisinė argumentacija, be kurios toks didelis įvykdytų rekomendacijų skaičius tikrai nebūtų įmanomas, bei išaugusi institucijų, kurioms rekomendacijos yra teikiamos, pagarba Seimo kontrolierių pozicijai bei bendradarbiavimas sprendžiant Seimo kontrolierių nustatytas žmogaus teisių problemas. 
Man pradėjus vadovauti Seimo kontrolierių įstaigai, tapome nacionaline prevencijos institucija. Naudodamasis proga noriu padėkoti Užsienio reikalų komitetui, kuris ypač prisidėjo rengiant papildomo protokolo ratifikavimą, aišku, ir visiems Seimo nariams, kurie, suvokdami šito protokolo svarbą mūsų valstybei, jį ratifikavo. 
Minėjau, kad nuo 2014 metų, vykdydami nacionalinę kankinimo prevenciją, Seimo kontrolieriai nuolat lankosi laisvės apribojimo vietose, kurių, kaip žinome, mūsų šalyje yra apie 450. Per trejus metus buvo atlikta apie 140 patikrinimų. Jau patys pirmieji Seimo kontrolierių įstaigos veiklos metai, vykdant nacionalinę kankinimo prevenciją, leido įsitikinti, kad tai išties reikšminga funkcija, leidžianti atskleisti įsisenėjusias sistemines problemas ir prisidėti prie žmogaus teisių padėties valstybėje gerinimo.
Gerbiami Seimo nariai, neabejotina, kad Seimo kontrolierius, arba ombudsmenas, kaip yra pasaulyje, yra suvokiamas kaip tarpininkas tarp žmogaus ir valdžios, todėl ypač noriu pasidžiaugti mūsų labai geru bendravimu su Seimo komitetais, pirmiausia su Žmogaus teisių komitetu, Teisės ir teisėtvarkos komitetu, Užsienio reikalų komitetu ir kai kuriais kitais. Reikia pasidžiaugti, kad kartu su komitetais mes dalyvavome ir išvykose į vietas atlikti stebėseną, t. y. į Alytų, Šiaulius, Pabėgėlių, Užsieniečių registracijos centrą ir taip toliau. 
Didelį dėmesį skirdama žmogaus teisių sklaidai bei įstaigos žinomumo gerinimui, įstaiga siekia užsibrėžto tikslo – tapti nacionaline žmogaus teisių institucija. Pastaruosius metus aktyviai dalyvavome nacionalinių žmogaus teisių institucijų tinklo veikloje, tarptautinėje ombudsmenų veikloje, prisidėjome prie žmogaus teisių sprendimų tiek nacionaliniu, tiek ir tarptautiniu lygiu. Noriu atkreipti dėmesį, kad 2015 metų pabaigoje Seimo kontrolierių įstaiga Jungtinių Tautų Žmogaus teisių biurui pateikė paraišką tapti akredituota nacionaline žmogaus teisių institucija, atitinkančia Jungtinių Tautų Generalinėje Asamblėjoje patvirtintus nacionalinių žmogaus teisių institucijų principus, vadinamuosius Paryžiaus principus. 
Baigdamas norėčiau pabrėžti, kad Seimo kontrolierių paskirtis – siekti, kad valdžios įstaigos tarnautų žmonėms, tinkamai vykdytų joms pavestas funkcijas. Atkreipdami dėmesį į pareigūnų aplaidumą darbe, įstatymų ar kitų teisės aktų nesilaikymą, Seimo kontrolieriai teikia siūlymus ir rekomendacijas valdžios institucijoms, kurių veiksmingą įgyvendinimą lemia Seimo kontrolierių autoritetas, žinios ir kompetencija bei išsamus ir pagrįstas išvadų argumentavimas, tarpininkavimas tarp žmogaus ir valdžios institucijų. Todėl viliuosi, kad Seimas leis pratęsti pradėtus darbus. Ačiū už dėmesį.
PIRMININKAS. Dėkoju kandidatui už prisistatymą. Jūsų nori paklausti penki Seimo nariai. Pirmasis klausia P. Gražulis. Prašom, kolega.
P. GRAŽULIS (TTF). Žinoma, pagal Statutą negalime klausti Seimo Pirmininkės, bet vis dėlto man būtų labai įdomu, kodėl Seimo Pirmininkė teikia poną A. Normantą trečiai kadencijai? Nesibaigę yra teismai, kaip jūs žinote, Vyriausioji tarnybinės etikos komisija yra pripažinusi, kad sumaišęs yra viešus ir privačius interesus, tuo pačiu metu dėstęs universitete ir dirbęs darbą, gavęs dvigubą atlyginimą. Taigi tokios įstaigos, kuri turi būti moralinis autoritetas, vadovas. 
Antras dalykas. Taip pat yra atlikta Valstybės kontrolės analizė, kad jums tapus šios įstaigos vadovu žmonių nusiskundimų padaugėjo, labai aplaidžiai žiūrima į žmonių skundus, daugiau atsirašinėjama, skundai nėra nagrinėjami.
Trečias dalykas. Gerbiamoji Pirmininke, liko dvi dienos šiam Seimui, ateis naujas Seimas, kodėl nereikėtų palaukti, kad naujas Seimas teiktų į šitas gana atsakingas pareigas naują vadovą? Tuo labiau kad teismai nėra pasibaigę. Apskundę jūs esate Vyriausiajam administraciniam teismui Vyriausiosios tarnybinės etikos komisijos sprendimą, bet byla dar nesibaigusi. Tai pirmas toks atvejis, kada bylai nesibaigus teikiamas žmogus trečiai kadencijai. O apie jūsų biuro vadovą aš nenoriu nė kalbėti! 
PIRMININKAS. Jeigu jūs turite norą pakomentuoti… Čia daugiau Pirmininkei klausimas, įsivaizduoju, bet Pirmininkė gali ir neatsakyti pagal Statutą. Tiesiog kaip komentaras. Jeigu norite ką nors pasakyti, gerbiamasis kandidate, prašom. 
A. NORMANTAS. Ačiū už klausimą, gerbiamasis Seimo nary. Pirmiausia visiškai nesutinku su tuo, kad pablogėjo skundų nagrinėjimas. Visų pirma mūsų institucija per tuos trejus metus, kai aš ir kolega pradėjome dirbti, tapo pripažinta institucija ne tik Lietuvoje, bet ir visoje Europoje. Ryškiausias pavyzdys. Vakar… kaip tik Ženevoje vyksta (…) žmogaus teisių peržiūra, kur pirmą kartą Lietuvos istorijoje mums, kaip nepriklausomam ombudsmenui, buvo leista dalyvauti ir pasakyti savo nuomonę, oponuojančią nuomonę nuo valstybės požiūrio… Pirmą kartą Lietuvos istorijoje. Šitas faktas kaip tik rodo, kad mūsų institucija yra gerbiama ne tik Lietuvos žmonių, bet taip pat ir pasaulinėje bendruomenėje. 
Kitas pavyzdys. Aš minėjau, kad 2014 metais mes pradėjome naują funkciją ir padėkojome Seimui už ratifikavimą. Vakar kalbant apie tai, kaip Lietuva vykdo rekomendacijas, kaip vienas iš reikšmingiausių dalykų buvo pažymėta, kad Lietuva suprato, ratifikavo papildomą protokolą prieš kankinimą ir kitokį žiaurų elgesį, ir šita funkcija buvo pateikta mums. Tik pradėję dirbti trečiais metais mes sugebėjome kartu su Tarptautiniu ombudsmenų institutu, kuris jungia viso pasaulio ombudsmenus, organizuoti mokymus, kuriuose dalyvavo 18 valstybių ombudsmenų atstovai, labai reikšminga tema – dėl stebėsenos atlikimo psichiatrijos ligoninėse. Štai Tarptautinio ombudsmenų instituto generalinis sekretorius G. Kräuteris pateikė visam pasauliui kaip labai gerą pavyzdį. Mūsų tas patyrimas bus naudojamas kituose regionuose vykdant panašius mokymus. Tikrai nenoriu sutikti su išsakytu požiūriu. 
PIRMININKAS. Dėkoju. Klausia kolegė Z. Žvikienė.
Z. ŽVIKIENĖ (DPF). Labai ačiū gerbiamajam posėdžio pirmininkui. Gerbiamasis ombudsmene, iš tikrųjų ne pirmą kadenciją dirbu Žmogaus teisių komitete ir turiu pasakyti, kad užpraeitą kadenciją Seimo kontrolierių rekomendacijų vykdymas buvo šiek tiek prastesnis. Ačiū jums už tai, kad dabar yra pasiektas toks lygis, kad jūsų institucijos rekomendacijos faktiškai yra labai gerai vykdomos. Matyt, tai rodo, kad jūsų autoritetas ir šitos institucijos autoritetas valdžios struktūrose yra labai stipriai išaugęs, už ką žmonių vardu norėčiau jums padėkoti. 
Bet norėčiau jūsų paklausti. Kadangi jūs dabar siekiate nacionalinio žmogaus teisių institucijos statuso ir faktiškai baigiate pasiekti, sakykite, gal vis dėlto jūs Seimui galėtumėte preliminariai pasakyti, ar šitas sprendimas, tikimės, kad teigiamas sprendimas, galėtų jau būti priimtas ar kitų metų pačioje pradžioje, ar tiesiog jau greitai? Labai jums ačiū.
A. NORMANTAS. Ačiū, gerbiamoji pirmininke, už klausimą. Vėlgi paminėsiu vakar dienos (…) svarstymą. Daugelis valstybių iš 70, kurios pateikė klausimą dėl mūsų valstybės ataskaitos, kaip tik akcentavo nacionalinės žmogaus teisių institucijos įsteigimą. Kai 2013 metais buvo priimtas Seimo nutarimas, kad Seimo kontrolierių institucija turėtų tapti nacionaline žmogaus teisių institucija, mes padarėme labai daug darbų, kad priartėtume prie šito tikslo pasiekimo. Pirmiausia mes, nebūdami dar nacionaline žmogaus teisių institucija, tapome nacionalinių žmogaus institucijų tinklo, kuris jungia jau visus akredituotus ombudsmenus, aktyviais nariais. 
Mūsų dėka, kaip minėjau, 2015 metais buvo pateikta paraiška. Šita paraiška… Deja, taip sakant, kamuolys yra komiteto, kuris svarsto, pusėje, bet praeitą savaitę gavome informaciją, kad lapkričio mėnesį komitetas svarstys šitą klausimą ir galima tikėtis, kad kitų metų gegužės mėnesį mes tapsime akredituota nacionaline žmogaus teisių institucija. 
PIRMININKAS. Dėkoju. Tik prašyčiau ir kolegų, ir kandidato: atsakyti – dvi minutės, klausti – viena minutė. Klausia kolegė R. Šalaševičiūtė.
R. ŠALAŠEVIČIŪTĖ (LSDPF). Gerbiamasis kontrolieriau, jūs dirbote dvi kadencijas, norėčiau, kad papasakotumėte apie struktūrinius pakeitimus įstaigoje, kokia buvo kadrų kaita, kodėl buvo atsisakyta senų, gerų, patirties turinčių darbuotojų, kodėl jauni darbuotojai išėjo iš darbo, kokią įtaką tai padarė jūsų įstaigos darbo rezultatams? 
A. NORMANTAS. Ačiū už klausimą. Iš tikrųjų noriu pasidžiaugti, kad dabar mūsų institucijos kolektyvas yra dirbantis ir, kaip jūs pasakėte, kad išėjo… Žmonės išeina ieškodami, kur geriau, ir aš noriu atkreipti dėmesį, kad iš mūsų institucijos pora žmonių išėjo į Prezidentūrą, pora žmonių išėjo į Vidaus reikalų ministeriją, aš į tai žiūriu kaip į savotišką trampliną, kur žmonės pasiekia žinių, nori šias žinias perduoti tose institucijose, kur galimai yra labai svarbus suvokimas apie žmogaus teises ir laisves. 
Apie struktūrinius pakeitimus. Struktūrinių pakeitimų neįvyko. Kadangi aš, kaip įstaigos vadovas, organizuoju darbą, šiuo atveju buvo tik perdėliotos ir struktūrizuotos patarėjų grupės, kurios specializuojasi sprendžiant tam tikras problemas. Tai yra jėgos struktūrų, skundų dėl jėgos struktūrų, žmogaus teisių biuras, kuris padeda vykdyti nacionalinę žmogaus teisių prevenciją. Ačiū. 
PIRMININKAS. Dėkoju. Klausia kolega A. Dumčius. 
A. DUMČIUS (MSNG). Labai malonu jus matyti, visada teigiamai vertinau ombudsmeno darbą, Seimo kontrolierių ir jūsų asmeniškai. O klausimas būtų toks: ar didėja skundų, sakykime, pastarųjų dviejų kadencijų laikotarpiu, dinamika. Toliau. Patekimas į teismą po tų sprendimų, rekomendacijų iš jūsų pusės, kaip sakant, paskatinusių… kurie kreipdavosi… taip pat jūsų institucija, negaudavo teisminių tam tikrų norų nubausti? 
A. NORMANTAS. Ačiū, gerbiamasis Seimo nary, už klausimą. Peržiūrėjus per dvi kadencijas, šitas skundų skaičius, daugiau ar mažiau, – apie porą tūkstančių, kartais mažesnis, bet jis priklauso dėl daug aplinkybių. Pirmiausia, gerbiamieji Seimo nariai, atėjus naujam ombudsmenui kreipėsi galbūt, pasikeitus… Rinkimuose, savivaldybėse – natūralu irgi. Stengiamės padėti žmogui visomis įstatymų leidžiamomis priemonėmis. Deja, ne visada mes galime padėti, kadangi pagal įstatymą galutinį klausimą priima teismas. Kad žmogus nepraleistų terminų ir t. t., mes iš karto informuojame, kad štai jūs privalote kreiptis į teismą, nes tik teismas gali padėti jums išspręsti. Mes žmonėms padedame surinkti medžiagą, kurią jis labai sunkiai gauna iš savivaldybių ar iš kitų institucijų. Ir žmogus, eidamas ten, turi visą paketą dokumentų, kuriais gali pagrįsti savo skundą, savo ieškinį. 
PIRMININKAS. Dėkoju. Klausia kolega R. Kupčinskas. 
R. KUPČINSKAS (TS-LKDF). Ačiū. Gerbiamasis pretendente, jūs minėjote, kad jūsų institucija pastaruoju metu įgijo ir tarptautinį pripažinimą, bet aš iš savo patirties noriu priminti, kad tarptautinėje sferoje labai aukštai vertinami buvo ankstesni Seimo kontrolieriai, tai – L. Kuodienė ir amžiną atilsį K. Milkeraitis. Jie tikrai žmogaus teisių srityje yra daug padarę mūsų visuomenės ir tautos labui. Tik dabar norėčiau paklausti: vis dėlto atsižvelgiant į tai, kad administraciniai resursai toli gražu ne vienodi tarp pareiškėjų, kurie kreipiasi, ir įvairių valstybės institucijų, kiek pasiteisinusių kreipimųsi ir kaip tiksliai, imant skaičiais, sureaguota į visus tuos prasižengimus, kuriuos įvykdė valstybės tarnautojai? Ačiū. 
A. NORMANTAS. Ačiū už klausimą. Jokiu būdu aš nekvestionuoju anksčiau dirbusių pareigūnų darbo, aš tik akcentavau, kad nuo 2014 metų mes pradėjome vykdyti naują funkciją, mes tapome nacionaline prevencijos institucija, tai iki tol nebuvo vykdoma. Jos esmė – stebėsenos vykdymas laisvės apribojimo vietose. Mes atliekame stebėseną (monitoringą), iškeliame, matome sistemines problemas ir teikiame savo rekomendacijas, kaip jas derinti. Skirtingai nuo Seimo kontrolierių, kurie vykdo, kurie tiria žmonių skundus, rekomendacijos yra, tarkime, neprivalomos tuo aspektu, kad mes neturime administracinių resursų priversti jas įgyvendinti. Tačiau per viešumą, per bendradarbiavimą su institucijomis, mes tai pasiekėme. Ir ryškiausias pavyzdys (jis yra pateikiamas Europos ombudsmenų tinklalapyje, bendraujant su Europos Tarybos pareigūnais) buvo kaip tik Neįgaliųjų konvencijos ratifikavimas, kai Seimo kontrolieriai kartu su nevyriausybinėmis organizacijomis kreipėsi į Seimą, ir šita konvencija buvo ratifikuota. Ačiū. 
PIRMININKAS. Dėkoju kandidatui į Seimo kontrolierius gerbiamajam A. Normantui. Jūs prisistatėte ir atsakėte į visus Seimo narių klausimus. Šiuo momentu jūsų misija baigta. Dėkoju jums. Noriu tik pranešti, kad gerbiamasis kandidatas į Seimo kontrolierius A. Normantas yra kviečiamas į frakciją „Tvarka ir teisingumas“ lapkričio 8 dieną, antradienį, 9 valandą (I rūmai, 115 kabinetas). Daugiau frakcijų, kurios norėtų pasikalbėti su kontrolieriumi, nėra. Tai yra vienintelė frakcija, į kurią gerbiamasis kandidatas turi nuvykti ir atsakyti į visus klausimus. 
Dabar dėl svarstymo datos. Siūloma svarstyti lapkričio 8 dieną, tai bus antradienis. Dėl svarstymo datos, matau, prieštaraujančių nėra. Siūlomas pagrindinis komitetas – Žmogaus teisių komitetas. Papildomų komitetų nėra. Baigiame šio nutarimo projekto pateikimą ir visas procedūras. 

12.58 val.
Moterų ir vyrų lygių galimybių įstatymo Nr. VIII-947 pakeitimo įstatymo projektas Nr. XIIP-4392, Lygių galimybių įstatymo Nr. IX-1826 pakeitimo įstatymo projektas Nr. XIIP-4393 (pateikimas)

Dabar atėjo pirma valanda. Man pataria, kad galbūt dvi minutes skirtume dviem klausimams, kurie yra labai greiti, tai yra 1-26a – Moterų ir vyrų lygių galimybių įstatymo Nr. VIII-947 pakeitimo įstatymo projektas Nr. XIIP-4392. Pranešėja – gerbiamoji Z. Žvikienė. Pateikimas. Ir lydimasis teisės aktas – Lygių galimybių įstatymo Nr. IX-1826 pakeitimo įstatymo projektas Nr. XIIP-4393. Pranešėja – Z. Žvikienė. Pateikimas. 
Z. ŽVIKIENĖ (DPF). Labai ačiū, gerbiamasis posėdžio pirmininke. Aš pasistengsiu labai trumpai pristatyti abiejų įstatymų projektus. Esmė yra ta, kad įstatymo projekto tikslas yra efektyvinti Lygių galimybių kontrolieriaus tarnybos veiklą, supaprastinti bei suvienodinti skundų tyrimo procedūras, patikslinti lygių galimybių kontrolieriui keliamus reikalavimus, skyrimo ir atleidimo tvarką, su pareigomis nesuderinamą veiklą bei darbo apmokėjimą ir socialines garantijas. Labai trumpai pristatant, reikėtų pasakyti, kad iš Moterų ir vyrų lygių galimybių įstatymo, kaip specialaus įstatymo, reikia perkelti į Lygių galimybių įstatymą, kaip bendrąjį įstatymą, kontrolieriaus skyrimo ir atleidimo tvarką, skundų, tyrimų procedūrą. Patikslinti kai kuriuos kontrolieriams keliamus kvalifikacinius reikalavimus. Pavyzdžiui, numatyti ne tik aukštąjį teisinį išsilavinimą, bet ir aukštąjį universitetinį teisinį išsilavinimą, tai būtų teisės bakalauras ir teisės magistras arba vienpakopis universitetinis išsilavinimas. Taip pat vietoj penkerių metų teisinio darbo stažo siūloma įrašyti dešimties metų, suvienodinant su visais kitais kontrolieriais, t. y. vaiko teisių kontrolieriumi ir Seimo kontrolieriais. 
Numatyti kadencijas, t. y. kontrolierius gali būti skiriamas ne daugiau kaip du kartus iš eilės. Taip pat aiškiai reglamentuoti nepriklausomumą, kurio dabar apskritai nėra, tai yra asmuo, paskirtas lygių galimybių kontrolieriumi, prieš prisiekdamas turėtų sustabdyti savo veiklą politinėse partijose iki kadencijos pabaigos.
Taip pat patikslinti skyrimo ir atleidimo tvarką, supaprastinti skundo tyrimo procedūras ir suvienodinti tyrimo terminus su kitų kontrolierių tyrimo terminais. 
Tai būtų trumpai tiek. Jeigu būtų klausimų.
PIRMININKAS. Dėkoju už įstatymo projekto pateikimą. Jūsų nori paklausti gerbiamas kolega R. J. Dagys.
R. J. DAGYS (TS-LKDF). Gerbiamoji pranešėja, jūs minėjote, kad reikės spręsti ir atlyginimų klausimus. Ką jūs konkrečiai siūlote? Šiuo metu yra bendras įstatymas, kuris reglamentuoja atlyginimus, tarpusavyje koreliuoja, kaip suderintas su Vyriausybe šis klausimas? Minėjote, kad atlyginimų klausimas taip pat bus sprendžiamas. 
Z. ŽVIKIENĖ (DPF). Dėl socialinių garantijų. Apmokėjimo sąlygos. Iš tikrųjų šiame projekte yra numatyta, tiesiog lygių galimybių kontrolieriaus darbo apmokėjimo sąlygas nustato Lietuvos Respublikos valstybės politikų ir valstybės pareigūnų darbo apmokėjimo įstatymas. Yra Teisės departamento pastabos, kad čia yra perteklinė norma. Turėtume tą vietą pataisyti. 
PIRMININKAS. Dėkoju pranešėjai už įstatymo projekto pristatymą. Už nori kalbėti S. Jovaiša.
S. JOVAIŠA (TS-LKDF). Dėkoju posėdžio pirmininkui, galėčiau nekalbėti. Matau, kad čia labai geras variantas. Tam tikra prasme net saviplaka. Norisi pakelti savo kompetencijos lygį, todėl siūlau pritarti. Balsuojame už. 
PIRMININKAS. Dėkoju. Galbūt bendru sutarimu galime pritarti po pateikimo įstatymo projektui? (Balsai salėje) Balsuojame? Gerai. Galbūt už abu įstatymų projektus iš karto balsuojame, gerai? Kviečiu visus balsuoti. Kas už tai, kad po pateikimo pritartume įstatymų projektams Nr. XIIP-4392 ir Nr. XIIP-4393, balsuojate už, kas manote kitaip, balsuojate prieš arba susilaikote. 
Balsavimo rezultatai: už – 58, prieš nėra, susilaikė 6. Taigi po pateikimo įstatymų projektams Nr. XIIP-4392 ir Nr. XIIP-4393 yra pritarta. 
Dabar Seimo Pirmininkė siūlo ypatingą skubą. (Balsai salėje) Gerbiama Aušrine, neišgirdau! Už balsavote? Gerai. Supratau. Konstatuojame, kad balsavote už. 
Seimo Pirmininkė siūlo ypatingą skubą. Pritariame bendru sutarimu? Ačiū. Siūloma svarstyti lapkričio 8 dieną abu šiuos įstatymų projektus. Gerai? Norite balsuoti dėl ypatingos skubos? Gerai. Kviečiu visus balsuoti. Kas pritariate ypatingai skubai, balsuojate už, kas kitaip manote, balsuojate prieš arba susilaikote. 
Balsavimo rezultatai: už – 42, prieš – 2, susilaikė 10. Taigi ypatingai skubai yra pritarta. Siūloma svarstyti šiuos abu įstatymų projektus lapkričio 8 dieną, antradienį. Nėra dėl svarstymo datos kitų pasiūlymų? Pritariame bendru sutarimu.
Dėl šių abiejų įstatymų projektų siūlome Žmogaus teisių komitetą. Dėl komitetų paskyrimo irgi nėra… 

13.04 val.
Vyriausybės valanda

Taigi noriu paskelbti Vyriausybės valandą nuo 13 iki 14 valandos. Čia nėra labai daug norinčių paklausti, nors prieš tai tik du buvo užsiregistravę. Dabar padaugėjo norinčių paklausti. Taigi pirmasis klausia A. Dumbrava. Klausti – minutė, atsakyti – dvi minutės. Prašom. Dėkoju. Truputėlį apsirikau, bet jūs nepykite, penki tikrai spės greitai paklausti. Aš manau, nebus jokių problemų. Pagal frakcijas po to, gerai? 
A. DUMBRAVA (TTF). Labai ačiū posėdžio pirmininkui. Užsienio reikalų ministro norėčiau paklausti. Gerbiamasis ministre, 2010 metais ratifikuota sutartis su Baltarusija dėl bevizio režimo 50 kilometrų pasienio zonos. Galbūt kokių nors gerų naujienų turite mums ir baltarusiams? Labai ačiū.
L. A. LINKEVIČIUS. Jūs turbūt ne pirmą kartą to jau klausiate. Aš labai solidarizuojuosi su jūsų klausimu, deja, atsakymas mano tas pats – laukimas iš Baltarusijos pusės. Tik tiek.
PIRMININKAS. Dėkoju. Klausia J. Razma.
J. RAZMA (TS-LKDF). Gerbiamas Ministre Pirmininke, jūsų nueinanti Vyriausybė, matyt, išsiskirs tuo, kad kadencijos pabaigoje jos veiklą lydi skandalai. Neseniai dar girdėjome „auksinių šaukštų“ skandalą, o šiandien „15 min.“ publikacijoje aprašytas, aš sakyčiau, taip pat skandalas, susijęs su Socialinės apsaugos ir darbo ministerijos pinigų skirstymu senjorams mokyti. Ten atskleidžiama, kad tie pinigai patenka į vienos asocijuotos verslo struktūros, vieno fondo ir su juo susijusių UABʼų rankas. Ar jūs skaitėte tą istoriją, ar aiškinsitės ją ir ar jūsų aiškinimosi neapsunkins tas faktas, kad tiek jūs asmeniškai, tiek daugelis jūsų ministrų yra gavę tos publikacijoje minimos verslo asociacijos garbės titulus? Puikiai prisimenate, kadencijos pradžioje tokį titulą gavote net avansu.
A. BUTKEVIČIUS (LSDPF). Pirmiausia dėl politinių skandalų. Žinote, tie politiniai skandalai, kurie buvo kuriami rinkiminės kampanijos metu, gaila, kad visuomenė jais patikėjo, bet aš manau, laikas parodys, kad tai buvo melas, gaila, kad to melo ir padarytos žalos tam tikroms politinėms partijoms tikrai niekas nebegalės ištaisyti. Kaip sakoma, tam tikrų politinių nuostolių, padarytų tam tikroms partijoms, irgi niekas nepadengs. 
Dėl „15 min.“ rašomų skandalų, kaip jūs įvardijote, tikrai aš su šia informacija dar nesu susipažinęs. Kai susipažinsiu, galėsiu pakomentuoti. Išankstinių kokių nors prizų ar apdovanojimų tikrai nesijaučiu, kad esu gavęs.
PIRMININKAS. Dėkoju. Klausia kolega E. Gentvilas.
E. GENTVILAS (LSF). Frakcijos vardu.
PIRMININKAS. Kolegos, tik keturi žmonės liko paklausti, čia jokio skirtumo.
E. GENTVILAS (LSF). Gerai, ačiū. Aš ne apie skandalus, o apie ateitį noriu paklausti ir premjero, o galbūt ir energetikos ministro. Bet kuriuo atveju, atrodo, valstiečiai ir žalieji bus Vyriausybėje, o ne opozicijoje, ir jų planuose yra naikinti Energetikos ministeriją. Socialdemokratai, šiuo metu kaip derybų partneriai, turės irgi apsispręsti, ar sutikti su tokia pozicija naikinti Energetikos ministeriją, ar ne. Aš prisimenu laikus, kai nebuvo Energetikos ministerijos, Ūkio ministerijoje buvo Ūkio departamentas, jo vadovas buvo A. Ignotas, ir tai buvo vienas žmogus, kuris lėmė Lietuvos energetikos politiką. 
Kaip jūs žiūrite ir kaip socialdemokratai planuoja pasisakyti – už Energetikos ministerijos naikinimą, ar ne? Nes yra dar darbų. Būtų galima svarstyti. Aš noriu padėkoti R. Masiuliui už gerai atliktus darbus dirbant energetikos ministru, bet kokia bus naujos Vyriausybės pozicija, jeigu joje bus socialdemokratai?
A. BUTKEVIČIUS (LSDPF). Aš irgi norėčiau prisidėti prie jūsų išsakytos padėkos dabartiniam energetikos ministrui. Aš manau, ir ankstesnis energetikos ministras nepaprastai daug nuveikė šioje srityje. Tikiuosi, kad po Lietuvos nepriklausomybės atkūrimo Lietuvoje buvo pasiekta dar viena nepriklausomybė, tai energetikos srityje. Džiaugiuosi, kad Klaipėdos mieste, galima taip įvardinti, buvo nuveikti didžiuliai projektai, jie įgyvendinti. Bet šiandien aš sutikčiau su Valstiečių ir žaliųjų sąjungos pozicija, mes apie tai būdami Vyriausybėje irgi diskutavome, t. y. ne panaikinti Energetikos ministeriją, bet sujungti ją su Ūkio ministerija, nes tie projektai, kurie yra numatyti energetikos srityje, bus įgyvendinti ateityje, įdirbis jau yra padarytas ir aš manau, kad išliks tęstinumas juos įgyvendinant. 
PIRMININKAS. Dėkoju. Klausia kolega A. Matulas.
A. MATULAS (TS-LKDF). Nieko nelieka, tik klausti Ministro Pirmininko, nes sveikatos ministro ir pavaduojančio, t. y. laikinai einančio, nematau. Gerbiamas premjere, pavasario sesijoje gegužės mėnesį Tėvynės sąjungos-Krikščionių demokratų 28 nariai pasirašė po įstatymų paketu, kuriam Seimas pritarė, dėl alkoholio kontrolės priemonių, kuriomis būtų smarkiai sumažintas alkoholio vartojimas Lietuvoje. Po to Valstiečių ir žaliųjų partija surinko gyventojų parašus ir tą patį teikė, faktiškai tą patį, ką mes siūlėme, bet jūsų Vyriausybė žmonių pateiktam įstatymo projektui nepritarė, o mūsų iš dalies pritarė. 
Kaip jūs dabar, jeigu susidarys naujoji Vyriausybė, kaip balsuos jūsų Vyriausybės nariai, nes dabar visi balsavote prieš, ir kaip jūs elgsitės Seime, jeigu už tuos įstatymų projektus reikės balsuoti? Galbūt geriau būtų dar šioje sesijoje priimti, šiame parlamente, kad išvengtumėte nemalonumų dėl pozicijos pasikeitimo?
A. BUTKEVIČIUS (LSDPF). Mano pozicija niekada nesikeitė. Populistiniams, nepamatuotiems, greitiems sprendimams niekada nepritarsiu. 
A. MATULAS (TS-LKDF). Tai dabar…
A. BUTKEVIČIUS (LSDPF). Jūs įsivaizduokite, rajonų parduotuvėse, miesteliuose ir kaimuose uždaryti parduotuves, kurios negalėtų parduoti alkoholinių gėrimų. Aš dėl tos problemos visiškai nesijaudinu, aš esu už tai, kad alkoholio vartojimas Lietuvoje tik mažėtų, prieinamumas irgi būtų apsunkintas. Bet ne vien tos priemonės lemia gerą rezultatą. Pirmiausia turime suprasti, kad turi būti atskira švietėjiška programa ir socialinė reklama. Kai kurie tikriausiai puikiai prisimenate… (Balsai salėje) Taip, tas yra aiškiai parašyta ir tai yra numatyta. Aš manau, kad pats racionaliausias kelias – aiškinti vaikams, moksleiviams ir vykdyti socialinę reklamą, taip galima pasiekti tikrai gerų rezultatų. Aš manau, specializuotų skyrių įsteigimas tam tikruose prekybos centruose irgi būtų vienas iš teisingiausių kelių. 
PIRMININKAS. Dėkoju. Klausia kolega V. Gailius.
V. GAILIUS (LSF). Ačiū, gerbiamas posėdžio pirmininke. Klausimas gerbiamam aplinkos ministrui. Po gaisro Radviliškyje, kurį nušvietė spauda, šiame regione kilo iš esmės ekologinė katastrofa, palietė du rajonus – Radviliškį ir Pakruojį. Norėčiau paklausti ministro, kokių veiksmų iki ir po ėmėsi jūsų vadovaujami subjektai, veikiantys šiame regione, kokių veiksmų ėmėsi iki ir po Aplinkos ministerija, kokią konkrečią praktinę, teorinę prevencinę pagalbą teikė šiose dviejose Pakruojo ir Radviliškio savivaldybėse sudarytoms pasekmių likvidavimo komisijoms, ar vertinate pareigūnų veiksmus kaip neveikimą, kaip aplaidumą ir kokių žadate imtis priemonių dėl nustatytų galimų pareigų aplaidaus atlikimo?
K. TREČIOKAS. Ačiū už klausimą. Iš tikrųjų ir iki, ir po, ir dabar, ir dar šiek tiek ateityje, matyt, teks kai kuriuos darbus atlikti. Reikia pripažinti, kad kontrolės trūko, nors mūsų Regionų aplinkos apsaugos departamentas ne vieną kartą yra baudęs tą įmonę ir privalomus nurodymus rašęs, tačiau pasirodė, kad tai yra nepakankama sąlyga. Beje, Priešgaisrinės apsaugos departamentas taip pat buvo ėmęsis priemonių, bet, matyt, reikia tam tikrų teisės aktų pakeitimo, kad būtų tos priemonės griežtesnės, kad verslas paisytų ne tik savo finansinių interesų, bet ir aplinkos, ir greta esančių įmonių, įstaigų, ir kitų… Mes su tokiais dalykais susiduriame nuolat, ir su atliekų kaupimu. Šiuo atveju buvo ne atliekos, o antrinė žaliava, pjuvenos ir ne vieną kartą kilo gaisrų. 
Dėl pasekmių aplinkai. Iš tikrųjų dar tebevyksta įvairūs tyrimai, bendradarbiaujame su Priešgaisrinės gelbėjimo tarnybos vadovais. Tiesiogiai likviduojant pasekmes avarijos metu ir po to ministerija vykdo kontrolės ir priežiūros funkciją. Mes kasdien imame vandens mėginius, laboratorijos daro analizę. Iš tikrųjų būklė gerėja, tačiau tai užtruks. Jūs žinote, kad buvo paskelbta ekstremali situacija. Tokiu atveju savivaldybė imasi kontroliuoti šitą situaciją ir priima tam tikrus sprendimus. Manau, kad ne viskas ir ten buvo gerai padaryta. Tikrai nenoriu nieko kaltinti, tai yra didelė pamoka visiems. Artimiausiu metu mes turėsime rezultatus ir siūlymus, kaip ateityje tokių dalykų išvengti. Ačiū.
PIRMININKAS. Dėkoju. Dar nori papildyti Ministras Pirmininkas.
A. BUTKEVIČIUS (LSDPF). Jeigu galima, aš norėčiau trumpai papildyti. Prasidėjus gaisrui aš buvau nuvykęs į vietą, buvo derinami klausimai su krašto apsaugos ministru ir vidaus reikalų ministru, buvo panaudota pati galingiausia technika. Matant, kad sunku suvaldyti gaisrą, buvo pasitelkti sraigtasparniai, taip pat kariuomenės dalis. Po to buvo paprašyta, kad iš Visagino atominės elektrinės atvyktų automobiliai, buvo gaisrinių visa komanda, kuri bazuojasi Mažeikiuose, jeigu „Mažeikių naftos“ bendrovėje kiltų gaisras. Buvo sutelkta iš Panevėžio, iš kaimyninių rajonų visa priešgaisrinė technika, kuri galėtų kuo greičiau likviduoti tą gaisro židinį. Aš manau, visos pastangos buvo dedamos siekiant kuo greičiau suvaldyti.
PIRMININKAS. Dėkojame už atsakymą. Klausia kolegė V. M. Čigriejienė.
V. M. ČIGRIEJIENĖ (MSNG). Labai ačiū. Gerbiamoji finansų ministre, norėjau jūsų paklausti dėl VIP lėšų panaudojimo objektų užbaigimui. Kokia būtų jūsų nuomonė dėl lėšų skyrimo objektams užbaigti, nes lėšos paprastai išbarstomos po Respubliką, jeigu taip galima pasakyti, kartais skiriamos nepamatuotai? Ar yra Finansų ministerijoje institucijų, kurios atlieka kontrolę? Ačiū.
R. BUDBERGYTĖ. Norėčiau pasakyti, kad tikrai Finansų ministerija ir Vyriausybė labai džiaugiasi, kad Valstybės kontrolė, kaip aukščiausia audito institucija, atliko seniai reikalingą labai didžiulį darbą ir įvertino Valstybės investicijų programą, principus ir teisės aktus, kuriais remiantis yra rengiama ir tvirtinama Valstybės investicijų programa. Ji tikrai nuo neatmenamų laikų ne kartą buvo bandyta tobulinti. 
Šiuo metu valstybės asignavimai yra ir tikrieji investicijų šeimininkai praeitos Vyriausybės nutarimu, sprendimu yra šakiniai ministrai, tikrai ne Finansų ministerija. Mes priimame tą žinią, kad metų metais tam tikri projektai yra neužbaigti, pradedami nauji, tų projektų tęstinumas, tikrai sutinkame, reikalauja tam tikrų papildomų asignavimų, jų pabaigimo išlaidos tikrai didėja ir brangsta. Mes tikrai matome galimybę ir būtinumą, kad reikia įgyvendinti bent jau didesnę dalį Valstybės kontrolės pateiktų rekomendacijų tobulinant pačią sistemą.
Aš tikrai esu už tai, už patį pagrindinį principą, kad neturėtų būti pradedami nauji investiciniai projektai, kol mes turime visoje Respublikoje išbarstytus, jau daug metų tęstinius projektus, kurių niekaip negalime užbaigti. Taip pat manau, kad reikalinga griežtesnė kontrolė. Ar Finansų ministerija prižiūri, kaip yra įgyvendinami tie projektai? 
Iš tiesų mes prižiūrime tiek, kiek Finansų ministerija, kiekvienais metais rengdama valstybės biudžeto projektą, taip pat rengia ir tam tikrus projektinius pasiūlymus ministerijoms, bet ministerijos yra pagrindiniai užsakovai, kurie geriausiai žino, kaip jų srityje yra reikalingos investicijos, kam jos turi būti skirtos, ar jos turi būti skirtos viešajai infrastruktūrai, ar kitiems objektams.
Kontrolė, mano manymu, turi būti sustiprinta ir kurios nors institucijos, kuri yra Vyriausybės lygmeniu, tačiau taip pat aš manau, kad ir parlamentinė priežiūra turi būti gerokai sustiprinta prižiūrint, kaip mes naudojame tuos investicinius pinigus. Juo labiau kad tikrai mes susiduriame su tuo, kad jos turėtų būti skirtos tiems didesnę pridėtinę vertę kuriantiems objektams, kurie galėtų prisidėti prie mūsų ir bendrojo vidaus produkto augimo, ir prie mūsų ekonomikos augimo. Europos Sąjungos lėšos, kurios yra svarbi mūsų investicijų dalis, taip pat turėtų būti orientuotos į tai. Taigi mes tikrai esame pasirengę ir manome, kad reikia padaryti pakeitimus, kad susitvarkytume situaciją, kuri iš tiesų dar yra tokia tobulintina. 
PIRMININKAS. Dėkoju. Klausia kolega K. Masiulis.
K. MASIULIS (TS-LKDF). Ačiū, gerbiamas pirmininke. Aš norėčiau užduoti klausimą ministrui su simpatiška Masiulio pavarde. Norėčiau jūsų paklausti. Štai klausau, kad vėjininkai prašo stipriai plėsti jų vėjo pajėgumus, vėjo parkus. Tokia plėtra, mano supratimu, lyg ir didintų Lietuvos priklausomybę nuo užsienio rezervų, rezervavimo. Ar taip yra, ar iš tikro tokia plėtra didintų Lietuvos energetikos priklausomybę nuo užsienio rezervų? O jeigu yra, ar yra galimybių to išvengti ir kokios galėtų būti tos galimybės? 
R. MASIULIS. Labai ačiū už klausimą ir už komplimentą. Tą patį ir jums galėčiau pasakyti dėl pavardės. 
Dėl žaliosios energetikos. Yra toks matematinis skaičiavimas: jeigu yra įrengiamas 100 megavatų vėjo energetikos, reikia įrengti papildomai šalia 25 megavatus stabilios energetikos. Stabili energetika yra ne atsinaujinanti, o ta, kuri yra… Tiksliau, iš atsinaujinančios gali būti biokuras. Tai yra ta energetika, kurią bet kuriuo atveju gali pasigaminti bet kuriuo momentu, kai tau reikia, nes vėjas ne visada pučia. Lietuva turi dar potencialo pastatyti apie 250–300 megavatų sausumoje, neplėsdama tinklo, ir tie planai yra. 300 megavatų reikės 75 megavatų rezervo galios vietoje. Tiek mes tikrai turime. Vien Kruonis yra 900 megavatų. Mes vėjo turime tik 500 megavatų. Pačių tų rezervų mums yra, mes turime. Žinant, kad Lietuva yra importuojanti valstybė, mes taip pat dalį rezervų gauname ir iš užsienio, nors jos galime ir viduje turėti, tik, deja, truputį brangiau. Toks koks nors netiesioginis ryšys dėl priklausomybės nuo užsienio gali būti, bet praktikoje jį galime ignoruoti, nes ne tiek daug mes turime atsinaujinančios ir potencialas yra ne toks jau labai didelis. Taigi ta plėtra, kuri galima techniškai, jau dabar yra vykdoma, ji yra planuose, taip pat yra planų jūroje. Taigi mes tiek, kiek numatę, kiek techniškai galime, galime plėtoti ir tai jau dabar yra plėtojama. 
PIRMININKAS. Dėkoju ministrų kabinetui, Ministrui Pirmininkui, jums visiems. Daugiau norinčių paklausti nėra. Baigėme Vyriausybės valandą. Aišku, noriu jums visiems palinkėti sėkmės. Labai ačiū. (Balsai salėje) 
Gerbiami kolegos, jeigu yra norinčių užsiregistruoti, prašau registruotis. 
Užsiregistravo 12 Seimo narių. 
Rytinį posėdį skelbiu baigtą. (Gongas) 
Popietinis posėdis prasidės 15 valandą.
